ישיבת מליאה, כנסת 24, פרוטוקול מספר 8, 2021-04-26 00:00

יריב לוין: חברות וחברי הכנסת, היום יום שני, י"ד באייר התשפ"א, 26 באפריל 2021.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 17), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 37), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 31), התשפ"א–2021.

ירדנה מלר-הורוביץ: תודה.

יריב לוין: תודה רבה.

יריב לוין: אנחנו עוברים לנאומים בני דקה.

יריב לוין: ראשון הדוברים, עופר כסיף – איננו; חבר הכנסת אוריאל בוסו – איננו; חברת הכנסת תמר זנדברג – איננה; חבר הכנסת אחמד טיבי – איננו; חברת הכנסת מירב בן ארי – איננה; חברת הכנסת קרן ברק – איננה.

יריב לוין: חבר הכנסת סעיד אלחרומי, בבקשה.

סעיד אלחרומי: תודה, אדוני היושב-ראש.

סעיד אלחרומי: חבריי חברי הכנסת, זה שלושה שבועות מתנהל קמפיין מאוד גדול של מאות מתנדבים ומתנדבות, גם מהחברה הבדואית אבל גם מהמגזר היהודי בדרום ובארץ בכלל, לעזור לתושבי הכפרים הלא-מוכרים בנגב, ובעיקר לאנשים שידם אינה משגת ואין להם את היכולת, למלא את הטפסים לתווי מזון שעליהם הכריז משרד הפנים.

סעיד אלחרומי: נכון שביום חמישי מסתיימת התקופה הזאת, וכאן יש לי ההזדמנות, דבר ראשון, להודות לכל המתנדבים והמתנדבות שעמלו במשך שלושה שבועות, ואני מדבר על מאות אנשים שהגיעו לכפרים המרוחקים ועזרו לנשים ולגברים במשימה הזאת; הדבר השני – להגיד מילה טובה על המועצה לכפרים הלא-מוכרים ועל כל האנשים מהחברה האזרחית, העמותות, שארגנו את המבצע הזה.

סעיד אלחרומי: לבסוף אני קורא לשר הפנים אריה דרעי שיואיל ויעשה את המקסימום להאריך את התקופה שבה אנשים יכולים למלא את הטפסים האלה ולהגיש את הבקשות האלה.

סעיד אלחרומי: זה דבר פשוט, זה תווי מזון למשפחות נזקקות.

סעיד אלחרומי: אני חושב שאין כמו הרמדאן והתקופה שאנחנו עוברים לתת הזדמנות לפחות לחודש נוסף, שלכולם תהיה הזדמנות להגיש בקשות וגם לזכות במלגה הזאת.

סעיד אלחרומי: תודה, אדוני היושב-ראש.

יריב לוין: תודה.

יריב לוין: חברת הכנסת מירב כהן – איננה; חברת הכנסת מיכל וולדיגר – איננה; חבר הכנסת אלעזר שטרן – איננו; חברת הכנסת יוליה מלינובסקי – איננה; חבר הכנסת יצחק פינדרוס – איננו; חבר הכנסת מתן כהנא – איננו.

יריב לוין: חבר הכנסת אליהו ברוכי, בבקשה.

אליהו ברוכי: כבוד היושב-ראש, המקרה הטרגי של איציק סעידיאן, שעדיין נאבק על חייו, העלה על סדר-היום הציבורי את מצבם של החיילים הלומי הקרב – אנשים שיצאו בבריאות הגוף מזירת הקרב, אבל הנפש נפגעה פגיעה אנושה.

אליהו ברוכי: הנחתי על שולחנה של הכנסת הצעת חוק בנושא כואב, שנדרשתי אליו עוד בשנותיי כחבר מועצת העיר פתח תקווה – רעש הזיקוקים.

אליהו ברוכי: מוטי, אבא לבן שנפשו נפגעה בקרב, הגיע היום ללשכתי ותיאר בפניי עד כמה ההתמודדות מול פיצוצי הזיקוקים עולה להם במחיר נפשי.

אליהו ברוכי: לאדם זר שלא מכיר את ההתמודדות הנפשית של הלומי הקרב זה נראה דבר פעוט: כמה דקות קצת רעש והשקט חוזר; אבל מי שמבין את גודל ההתמודדות, את העיתוי הקשה שבו נתונים פצועי הנפש – אני מזכיר, מדובר לרוב על מוצאי יום הזיכרון, שבו הכאב הנפשי עולה עוד יותר – לא יכול להחריש.

אליהו ברוכי: הצעת החוק שהגשתי, אדוני היושב-ראש, לא נועדה לפגוע בחגיגות יום העצמאות.

אליהו ברוכי: היא כן נועדה לעודד רשויות מקומיות להשתמש בזיקוקים שקטים.

אליהו ברוכי: ברשויות מסוימות המודל הזה כבר עובד, ותפקידנו לעודד זאת במקומות נוספים, כדי שהשמחה לא תפגע באנשים שלהם אנחנו חייבים הכרת הטוב גדולה.

אליהו ברוכי: תודה רבה.

יריב לוין: תודה רבה.

יריב לוין: חבר הכנסת איימן עודה – איננו; חברת הכנסת עאידה תומא סלימאן – איננה; חבר הכנסת ווליד טאהא – איננו; חבר הכנסת בועז טופורובסקי – איננו; חבר הכנסת עודד פורר – איננו.

יריב לוין: חבר הכנסת משה אבוטבול, בבקשה.

משה אבוטבול: כבוד היושב-ראש, כנסת נכבדה, השבוע ביום ה' הקרוב יעלו המוני ורבבות עמך בית ישראל למירון, להר מירון, לכבוד הילולת רבי שמעון בר יוחאי, זכותו תגן עלינו אמן.

משה אבוטבול: רציתי לעורר את העולים הנכבדים ולהתריע על חלוקת חוברות תורניות שלאחר מכן הן מתגוללות בביזיון רב במירון.

משה אבוטבול: לבאים למירון מחולקים כבר בתחנות האוטובוסים כתבי קודש, עלונים, שירונים עם פיוטי בר יוחאי.

משה אבוטבול: לאחר מכן אותם דפי קודש מפוזרים על הרצפה, ולצערנו גם דורכים עליהם ללא משים.

משה אבוטבול: לכן יצאו גדולי הרבנים בקריאה להימנע מחלוקת חומרים תורניים, בפרט חומרים המכילים בתוכם את שמות הקודש.

משה אבוטבול: לחגיגה זו שותפים גם קופות חולים, ספקי תקשורת, שמעברו של דף הפרסום שלהם ישנם גם תכנים רוחניים המתגוללים ברצפה.

משה אבוטבול: אנא, שימו לב, כבדו את ערך כתיבת התורה ומנעו את ביזיון הקודש הנורא.

משה אבוטבול: נסיעה טובה לכולם.

משה אבוטבול: ראוי הוא רבי שמעון שזכינו מה שלא זכינו בשנה הקודמת – לפקוד השנה את ציונו.

משה אבוטבול: וכאן המקום להודות לכל הפועלים והמסייעים בעניין, ובראשם לשר הפנים, הפריפריה והגליל הרב אריה דרעי, לשר הדתות הרב יעקב אביטן ולכל הארגונים היקרים שפעלו ופועלים להצלחת העלייה לרשב"י.

משה אבוטבול: תודה רבה.

יריב לוין: תודה רבה.

יריב לוין: חבר הכנסת עידן רול – איננו.

יריב לוין: חבר הכנסת מוסי רז – איננו.

מוסי רז: לא, לא, אני פה.

יריב לוין: אה, סליחה, לא היית פה לפני 30 שניות.

מוסי רז: רציתי להפתיע אותך.

יריב לוין: הצלחת, הצלחת, הצלחת.

יריב לוין: גם הגחת מהכיוון ההפוך – בכלל פעולת הסחה מושלמת.

יריב לוין: בבקשה.

מוסי רז: חבל שזה לא כך באיזו הצבעה חשובה.

יריב לוין: אתה יודע, עוד תהיינה הזדמנויות.

יריב לוין: בבקשה.

מוסי רז: אדוני היושב-ראש, חברות וחברי הכנסת, לפני יומיים ציינו 106 שנה לשואה הארמנית.

מוסי רז: יותר ממיליון בני העם הארמני – נשים, גברים, זקנים, טף – נרצחו בידי העות'מאנים.

מוסי רז: ולפני יומיים גם, בצעד יוצא דופן, פורץ דרך, הודיע נשיא ארצות הברית ג'ו ביידן שארצות הברית של אמריקה מכירה בשואת העם הארמני.

מוסי רז: הגיע הזמן שנעשה זאת, אדוני היושב-ראש, גם כאן, בבית הזה, בהחלטה רשמית, בחוק של הכנסת.

מוסי רז: הגיע הזמן שהממשלה תעשה את זה, הגיע הזמן שהנשיא יעשה את זה, כי אנחנו, כצאצאיו של העם שעבר את השואה, את הטבח הכי נורא בהיסטוריה, צריכים להזדהות עם הקורבנות, בטח לאחר שנה שבה צאצאי הקורבנות בארמניה עברו מלחמה מאוד מאוד קשה עם אויבים שאנחנו חימשנו אותם.

מוסי רז: וגם כאן – כדאי שנפסיק לחמש את האנשים האלה.

יריב לוין: חבר הכנסת יואב סגלוביץ' – איננו; חברת הכנסת קטי שטרית – איננה; חבר הכנסת ינון אזולאי – איננו; חברת הכנסת מאי גולן – איננה; חבר הכנסת יעקב מרגי – איננו; חבר הכנסת אלכס קושניר – איננו; חברת הכנסת יעל רון בן משה – איננה.

יריב לוין: חבר הכנסת גלעד קריב, בבקשה.

גלעד קריב: ראשית, תודה לחבר הכנסת מוסי רז, שמזכיר לנו את החובה החשובה של מדינת ישראל כמדינת העם היהודי לתת הכרה רשמית ברצח העם הארמני.

גלעד קריב: במשך כמה שנים לא מעט מיושבי הבית הזה נשאו את עיניהם למתרחש בוושינגטון שלא לטובה, ועכשיו אנחנו יכולים להפוך את פני הדברים ולצעוד בעקבות מנהיג העולם החופשי.

גלעד קריב: אני מבקש בזמן הקצר הזה לברך את אזרחי ואזרחיות ישראל בני העדה הדרוזית, שמציינים את היום השני של חופשת החג, חג נבי שועייב, שעל פי המסורת שלהם הוא לא אחר מאשר יתרו חותן משה.

גלעד קריב: הייתה לי הזכות לדבר היום גם עם המנהיג הדתי של העדה הדרוזית, השייח' טריף, וגם עם פעילים ופעילות, מנהיגים ומנהיגות בקהילה החשובה הזאת, שמשחקת תפקיד מרכזי מאוד בפסיפס הישראלי מיום הקמת המדינה.

גלעד קריב: אני בטוח שיש לא מעט חברים וחברות מכל קצות הבית הזה ששלחו ברכות לרגל החג לפעילים ולפעילות מפלגתיים וגם לאנשי ציבור דרוזים, אבל האמת צריכה להיאמר: הבית הזה אינו נוהג מנהג הגון בקהילה החשובה הזאת.

גלעד קריב: התפקיד המרכזי שלנו – לחוקק חוקים שיסגרו את הפערים בין חברת הרוב היהודית לבין המיעוטים כולם והקהילה הדרוזית בפרט – החובה הזאת עדיין ממתינה למימוש.

גלעד קריב: וגם ביום הזה, לצד הברכות לעדה הדרוזית, צריך להזכיר את המחאה הצודקת של מנהיגים ומנהיגות מן העדה ובני העדה כולה על כך שבשעה שהכנסת חוקקה את חוק-יסוד: מדינת ישראל מדינת הלאום של העם היהודי, היא סירבה לעגן בצורה ברורה וחקוקה את עקרון השוויון בתוך חקיקת היסוד של מדינת ישראל.

גלעד קריב: העובדה הזאת עומדת לרועץ לכנסת שחוקקה את חוק הלאום; עומדת לרועץ לנו.

גלעד קריב: המתנה המרכזית – וזו לא מתנה, זו זכות – שאנחנו צריכים לממש מול הציבור הדרוזי ומול קהילות נוספות בחברה הישראלית – הציבור הערבי המוסלמי והציבור הערבי הנוצרי – זה לחוקק את עקרון השוויון בפני החוק בתוך חקיקת היסוד של מדינת ישראל, ואני מקווה שאת המעוות הזה אנחנו נתקן במהירות.

גלעד קריב: אז חג שמח לבני ובנות העדה הדרוזית.

יריב לוין: תודה.

יריב לוין: אני רק מבקש לנסות להתכנס למסגרת הזמן של דקה.

יריב לוין: חבר הכנסת עיסאווי פריג' – איננו; חבר הכנסת איתן גינזבורג – איננו.

יריב לוין: חברת הכנסת ג'ידא רינאוי זועבי, בבקשה.

ג'ידא רינאוי-זועבי: לפני ארבעה חודשים הנשיא האמריקאי דאז דונלד טראמפ – בעידוד שלו – שלח כנופיות של פשיסטים לעלות על הקפיטול ולנסות להפיל את המשטר הדמוקרטי האמריקני.

ג'ידא רינאוי-זועבי: היום, בעידוד של בנימין נתניהו, נכנסו פשיסטים לפרלמנט הישראלי, בן גביר וסמוטריץ', והם מעודדים שיח של גזענות, של טרנספר, של כהניזם.

ג'ידא רינאוי-זועבי: בעידוד שלהם, כנופיות של פשיסטים נכנסות לשכונות של האזרחים הערבים, לשכונות במזרח ירושלים, ומטילות טרור; הם נכנסים לשכונות של ערבים ביפו; הם מעודדים פעולות של תג מחיר.

ג'ידא רינאוי-זועבי: היום אני קוראת לכם, חבריי למשכן, לא להפיל את הדמוקרטיה הישראלית.

ג'ידא רינאוי-זועבי: אני קוראת לכם להציל את הדמוקרטיה הישראלית.

ג'ידא רינאוי-זועבי: זה בידיים שלכם.

ג'ידא רינאוי-זועבי: זה בידיים שלנו.

ג'ידא רינאוי-זועבי: ואני שוב שואלת: איפה אתה, אמיר אוחנה?

יריב לוין: תודה.

יריב לוין: חבר הכנסת ניצן הורוביץ, בבקשה.

ניצן הורוביץ: תודה, אדוני היושב-ראש.

ניצן הורוביץ: לפני שהיטלר פלש לפולין ב-1939 הוא כינס את ישיבת המטה הכללי הגרמני – זה אחר כך עלה במשפטי נירנברג, ראו את הציטוטים מאז – וכשמישהו שם הביע חשש מתגובה בין-לאומית, אז היטלר נזף בו ואמר: מי בכלל זוכר את השמדת הארמנים?

ניצן הורוביץ: ללמדך.

ניצן הורוביץ: ואז כמובן באה ההתנפלות על פולין ועל היהודים והשואה מצד היטלר, שלקח את ההתעלמות משואת הארמנים, מרצח העם הנוראי הזה כאיזושהי – לא הצדקה, אבל מה שנקרא אור ירוק להתנפל על היהודים.

ניצן הורוביץ: לנו, כמדינה שקמה על חורבות השואה, יש מחויבות מוסרית מהמדרגה הראשונה להכיר בזוועות של עם אחר, שאגב, דומה לעם שלנו בהרבה מאוד מובנים.

ניצן הורוביץ: קודם כול, יש אזרחים ישראלים ארמנים; יש רובע ארמני בעיר העתיקה בירושלים; העם הארמני שמר על קשרים עם העם היהודי כל כך הרבה שנים, ויש לנו מחויבות כאן לעשות את זה.

ניצן הורוביץ: הנימוק לאורך כל השנים של הסתבכות עם טורקיה – או עכשיו עם אזרבייג'ן – הוא נימוק מעליב, הוא נימוק דוחה.

ניצן הורוביץ: אין לו מקום.

ניצן הורוביץ: מדינות רבות, ובראשן עכשיו הנשיא ביידן, הכירו בצורה ברורה, מפורשת, ברצח העם הארמני.

ניצן הורוביץ: הגיע הזמן שמדינת ישראל תעשה את זה.

ניצן הורוביץ: ואני מבטיח שלא תיפול שערה אחת מהיחסים עם טורקיה.

ניצן הורוביץ: וגם אם תיפול – אגב, לא תמיד הם כאלה יחסים נהדרים – זה שווה, בוודאי שזה שווה.

ניצן הורוביץ: זה כמובן לא יכול למנוע את ההכרה שלנו בסבל הנורא הזה ובמה שקרה ברצח העם הארמני ב-1915, בתקופת מלחמת העולם הראשונה.

ניצן הורוביץ: הגיע הזמן, ובטח אחרי מה שקרה במלחמה האחרונה, כמו שהזכירו כאן אחרים.

ניצן הורוביץ: תודה.

יריב לוין: תודה.

יריב לוין: חברת הכנסת נירה שפק – נדמה לי בפעם הראשונה, נכון?

יריב לוין: אז בשעה טובה.

יריב לוין: בבקשה.

נירה שפק: למרות שמתבקש שאני אדבר, כחברת קיבוץ כפר עזה, על מה שקורה בזמן האחרון, בחרתי לדבר היום על מרכזי הסיוע לנפגעות ונפגעי תקיפה מינית.

נירה שפק: מרכזי הסיוע פועלים בכל הארץ, כל שעה, כל דקה, 24/7.

נירה שפק: הם פועלים כשיש תקציב וגם כשאין תקציב.

נירה שפק: לנפגעים ולנפגעות אין פריבילגיה לדחות טיפול או לא לקבל אותו – את זה מבינים טוב מאוד במרכזי הסיוע.

נירה שפק: הם מלווים את הקורבנות, את בני המשפחות, מרגע הפגיעה: בתי חולים, מפגש עם המשטרה, פרקליטות, בתי משפט, מיצוי זכויות מול משרדי ממשלה, ליווי נפשי, שרידות יומית, תפקוד במקום העבודה ועוד.

נירה שפק: תקופת הקורונה החמירה את המצב.

נירה שפק: יש עלייה דרמטית במספר הפונים למרכזי הסיוע.

נירה שפק: הכול מתקיים היום עם אפס תקציב ממשלתי לגופים האלה.

נירה שפק: במדינה מתוקנת אסור שזה יקרה.

נירה שפק: הם נאלצים לרדוף אחרי כל שקל, להקים מיזמי תרבות, נדבות, תרומות, כדי לעשות את מה שהמדינה צריכה לעשות – לטפל באזרחים שנפגעו.

נירה שפק: כמו בטיפול בנכים, גם פה לא צריך לחכות למקרה קיצון כדי להקים ועדה או לשנות גישה; פשוט צריך להחליט ולתקצב.

נירה שפק: החולצה והמכנסיים שאני לובשת היום נקנו ביום חמישי ויממנו טיפול בנפגע או נפגעת.

נירה שפק: זה מצב שלא יכול להימשך.

נירה שפק: תודה.

יריב לוין: תודה רבה.

יריב לוין: חבר הכנסת אבי מעוז, בבקשה.

אבי מעוז: אדוני היושב-ראש, אני רוצה לפתוח בסדרת נאומים בני דקה על הנדסת התודעה במדינת ישראל.

אבי מעוז: ראשית, כשאני אומר "הנדסת תודעה" אני מתכוון לעיוות התודעה.

אבי מעוז: אני רוצה לספר לאזרחי ישראל כיצד יש מי שמנסה לעוות את תודעתם ולעצבה בהתאם לערכים פרוגרסיביים שרחוקים מאוד מערכי העם היהודי, והיום אתן דוגמה לעיוות תודעתם של ילדי ישראל במשרד החינוך של המדינה היהודית.

אבי מעוז: זה כמה שנים משרד החינוך, הסתדרות המורים וגם מט"ח – המרכז הטכנולוגי-חינוכי, שכותב ספרי לימוד וחומרים רבים נוספים – ממליצים לכיתות הנמוכות בבתי הספר היסודיים על הספר "כל אחד והמשפחה שלו".

אבי מעוז: זהו ספר המעצב מחדש את מושגי המשפחה, מכשיר נישואי תערובת והתבוללות ומעורר אמפתיה כלפי תופעת המסתננים שכבשו את דרום תל אביב.

אבי מעוז: משרד החינוך ממליץ על הספר, ואני ממליץ להורים לזרוק את הספר הזה לפח.

אבי מעוז: הנדסת התודעה ועיוות התודעה של ילדי ישראל חייבים להיפסק.

גלעד קריב: אתה לא תקבע לנו מה ללמד את הילדים שלנו.

גלעד קריב: תתעסק בבתי הספר שלך – – –

יריב לוין: חבר הכנסת קריב, מספיק כבר.

יריב לוין: מספיק, נו, באמת.

גלעד קריב: – – – הוא יאמר לנו מה – – –

יריב לוין: חבר הכנסת אלי אבידר.

אלי אבידר: אין לי חשק אחרי מה שהוא אמר.

יריב לוין: או-אה, או-אה.

יריב לוין: חבר הכנסת מעוז השיג הישג שהוא אפילו – לא יודע אם הוא יודע להעריך את עוצמתו.

יבגני סובה: רגע, אני הבא, אדוני היושב-ראש?

יריב לוין: לא, לא, זה בסדר.

יריב לוין: אתה באמת עוד מעט, אבל עוד רגע.

יריב לוין: חבר הכנסת שלמה קרעי.

יבגני סובה: לא, חשבתי שאתה מדבר אליי.

יריב לוין: לא, לא, אני דיברתי על חבר הכנסת אבידר.

יריב לוין: חבר הכנסת שלמה קרעי – איננו.

יריב לוין: חבר הכנסת סמי אבו שחאדה, בבקשה.

סמי אבו שחאדה: כבוד היושב-ראש, חברות וחברי הכנסת, בשבוע שעבר היה אירוע קשה ביפו, וקמה פה מקהלה של חברי כנסת, אחד אחרי השני, שלא בדקו, לא ידעו את הפרטים, והתחילו להסית נגד הערבים ביפו והערבים בירושלים בטענות של אנטישמיות.

סמי אבו שחאדה: היה משפט, ובמשפט התברר כי לכל מה שנטען פה לא היה שום קשר למציאות, כמו שאני עמדתי פה על הבמה ודיברתי באותו יום – שזה לא עניין של אנטישמיות, ושאף אחד לא תוקף יהודי באשר הוא יהודי, ולא בגלל שהוא רב.

סמי אבו שחאדה: אני לא מצדיק בכלל את האלימות, אני מתנגד לאלימות, אבל קמו אנשים קטנים וגזענים – –

איתמר בן גביר: – – –

יריב לוין: חבר הכנסת בן גביר – –

איתמר בן גביר: – – – אדוני – – –

יריב לוין: – – כניסתך למליאה נרשמה.

יריב לוין: תן לחבר הכנסת אבו שחאדה לומר את דברו.

סמי אבו שחאדה: – – קמו והתחיל להסית; קמו עשרות חברי כנסת, הסיתו נגד החברה הערבית ביפו.

סמי אבו שחאדה: אני חושב, לאחר שהתברר בבית המשפט שהם אמרו דברים לא נכונים, שאין להם קשר למציאות – אני לא רוצה להגיד מילים יותר קשות – שיקומו ויתנצלו בפני האוכלוסייה הערבית ביפו, זה הכול.

סמי אבו שחאדה: תודה.

יריב לוין: תודה.

יריב לוין: חבר הכנסת חמד עמאר – איננו.

יריב לוין: חבר הכנסת יבגני סובה, בבקשה.

יבגני סובה: אדוני היושב-ראש, כנסת נכבדה, אם אנחנו כבר בשיעור היסטוריה – ושמעתי פה הרבה דברים – אז אני רוצה לתת גם לכם שיעור קטן.

יבגני סובה: ב-26 באפריל 1986, בעיר צ'רנוביל, ליד קייב, בירת אוקראינה היום, קרה אסון גרעיני כבד שנכנס להיסטוריה כאחד האסונות הכבדים ביותר: התפוצץ כור גרעיני בשעה 01:23.

יבגני סובה: אני הייתי אז בן חמש וחצי.

יבגני סובה: שלטונות ברית המועצות הסתירו את המידע בהתחלה.

יבגני סובה: כעבור כמה ימים פונו למעלה ממיליון אנשים מהמקום, והקרינה הגרעינית הגיעה עד לשבדיה.

יבגני סובה: מאות אלפי אנשים נשלחו לנטרל את האסון הכבד הזה, ובגלל גבורתם כנראה כדור הארץ חי היום.

יבגני סובה: אני לא מדמיין מה היה קורה לו היה האסון הזה נמשך והכור לא היה נסתם.

יבגני סובה: עם העלייה מברית המועצות מתחילת שנות התשעים הגיעו לארץ הרבה אנשים שהשתתפו בנטרול האסון הזה, וב-2001, הודות לישראל ביתנו וחבר הכנסת יולי שטרן המנוח, הם קיבלו סיוע בכך שהכנסת העבירה חוק שנקרא חוק הסיוע למנטרלי אסון צ'רנוביל.

יבגני סובה: לצערי, כפי שאני יודע היום וכפי שאני שומע מאותם אנשים, החוק הזה לא מיושם במלואו.

יבגני סובה: למשל, מלבד הסיוע הכספי שמקבלים אותם אנשים, הם לא מקבלים את הזכויות שלהם באשר לביטוח רפואי וביטוח חיים, ויש כאלה למעלה מ-1,400 אנשים במדינת ישראל.

יבגני סובה: אדוני היושב-ראש, חבריי חברי הכנסת, אני קורא לכם להכיר את הדבר הזה, לקרוא על זה, ואפילו להצטרף אולי לחוקים בכנסת שכרגע התחילה לעבוד על מנת שנוכל לעזור להם, כי האנשים האלה זקוקים לטיפול, לסיוע, בלי קשר לקואליציה–אופוזיציה, בלי קשר לימין–שמאל, כי אנחנו, כי האנושות, חייבים לאנשים האלה.

יבגני סובה: תודה רבה.

יריב לוין: תודה.

יריב לוין: חבר הכנסת בועז טופורובסקי, בבקשה.

בועז טופורובסקי: תודה, אדוני היושב-ראש.

בועז טופורובסקי: אחרי שבוע עם 13 הרוגים, השבוע היו לנו תשעה הרוגים בדרכים.

בועז טופורובסקי: לצערי, זה כנראה לא מספיק, ולכן זה לא פתח את הכותרות.

בועז טופורובסקי: אני אמשיך להקריא, כמו בכל שבוע, את פרטי תאונות הדרכים: ביום שני, 19 באפריל, נפטר הולך רגל, צעיר בן 17, לאחר שרכב פרטי פגע בו ביישוב דבורה.

בועז טופורובסקי: ביום שלישי, 20 באפריל, נפטר רוכב אופניים חשמליים, גבר בן 78, לאחר שרכב פרטי פגע בו בכביש 20.

בועז טופורובסקי: ביום רביעי, 21 באפריל, נפטר גבר בן 88 לאחר שהתהפך עם קלנועית ברחוב הירדן.

בועז טופורובסקי: עוד באותו היום נהרגו שני גברים, בני 38 ו-28, לאחר שרכבם הפרטי התנגש במשאית בכביש 90 סמוך לקיבוץ צופר.

בועז טופורובסקי: ביום חמישי, 22 באפריל, נפטר הולך רגל, גבר בן 55, לאחר שרכב מסחרי פגע בו בכביש 443, סמוך למחסום מכבים.

בועז טופורובסקי: עוד באותו היום נהרג רוכב אופנוע, גבר בן 21, לאחר שאיבד שליטה בכביש 8533 סמוך לישוב ירכא.

בועז טופורובסקי: עוד באותו הלילה, 23 באפריל, נהרג צעיר בן 19 לאחר שרכבו איבד שליטה בשדרות שמואל מאיר בירושלים, ולפנות בוקר, 26 באפריל, נהרג רוכב אופנוע, צעיר בן 20, לאחר שרכב פרטי התנגש בו במפגש הרחובות רוקח-נמיר בתל אביב.

בועז טופורובסקי: 103 הרוגים מתחילת השנה.

בועז טופורובסקי: תודה.

יריב לוין: תודה.

יריב לוין: חבר הכנסת יועז הנדל – איננו; חבר הכנסת יוסף טייב – איננו; חבר הכנסת אוסאמה סעדי – איננו; חברת הכנסת אמילי מואטי – איננה; חבר הכנסת מאיר גולן – אף הוא איננו.

יריב לוין: אם כן, חברות וחברי הכנסת, תם פרק נאומים בני דקה.

יריב לוין: מאחר שהוועדה המסדרת טרם השלימה את עבודתה, לא ניתן להביא עדיין הצעת החלטה בפנינו.

יריב לוין: אנחנו נעבור, אם כן, לחלק המרגש של היום.

יריב לוין: אני מזמין בברכה ובכבוד את חבר הכנסת איתמר בן גביר לשאת את נאום הבכורה, בבקשה.

איתמר בן גביר: אדוני היושב-ראש, כבוד השר, כנסת נכבדה, שהחיינו וקיימנו והגענו לזמן הזה.

איתמר בן גביר: ברשות רעייתי היקרה איילה, בת הברית שלי, שמתקיים בך הפסוק "כה אמר ה', זכרתי לך חסד נעוריך אהבת כלולותיך, לכתך אחרי במדבר בארץ לא זרועה", כל מה ששלי – שלך הוא; ברשות מורי חמי ומורתי חמותי, ציון ואסתר נמרודי, אנשי ירושלים, אוהבי תורה ותלמידי חכמים, מודי ה' בכל לבב, בסוד ישרים ועדה; ברשות אחי הבכור שי, הנאמן, האהוב, המסור, שכל-כולו הקרבה, לב, וברשות שניים מיוחדים שאינם איתנו היום, אבל אין לי ספק שהם יושבים בשמיים ומשקיפים עליי בשמחה רבה: אבא צדוק, שנולד בעיראק – אבא שבגיל שלוש ראה מול עיניים את הפרעות בעיר העתיקה, את הפוגרומים ביהודים רק בגלל שהם יהודים, וניצל כאשר הוא ומשפחתו הסתתרו במרתף; אבא שעזב את הלימודים בגיל צעיר והלך לפרנס את משפחתו, לעבוד בשוק מחנה יהודה; אבא שהיה מבוני ירושלים, ולמרות כל אלה התעקש ללמוד, לדעת ספר; אבא שלחם במלחמות ישראל ובנה לנו בית בעשר אצבעותיו כדי שיהיה לנו כל מה שהיה חסר לו בילדות – ואימא שושנה, משכונת הכורדים, אימא שלימים נודע לי שבגיל 14 נעצרה על ידי הבריטים כאשר החביאה כרוזים של האצ"ל; אימא שפעלה להקמת מדינת ישראל ראשית צמיחת גאולתנו; אימא ששרתה בצבא והייתה קצינה; אימא שבכל ערב חיכתה לי עם סירים, בישולים, אבל במקביל שלחה אותי ללמוד מוזיקה והשכלה, והעיקר – הנחילה לי את מידת האמת, את האהבה הכל-כך גדולה לעם ישראל וארץ ישראל.

איתמר בן גביר: נער הייתי, בן 14, עטוף אהבה, והימים ימי האינתיפאדה הראשונה; עוד יהודי שנרצח ועוד יהודי שנרצח.

איתמר בן גביר: בימים ההם אין הנהגה בישראל.

איתמר בן גביר: זוכר אני שלא לא יכולתי להשלים, לא יכולתי לקבל שהציבור שותק ועולם כמנהגו נוהג; יהודים נרצחים, ואין פוצה פה ומצפצף.

איתמר בן גביר: אני שואל את אבא ואימא: עד מתי?

איתמר בן גביר: אבל השאלה לא נותרה באוויר.

איתמר בן גביר: עד מהרה הצטרפתי לנוער מולדת, זכיתי להכיר את רחבעם זאבי, הלוא הוא גנדי, השם ייקום דמו.

איתמר בן גביר: לאחר מכן הצטרפתי לתנועת "כך" של הרב כהנא – כן, הרב כהנא, שעשו לו רצח אופי; הרב כהנא, שהברנז'ה כל כך אוהבת לשנוא; הרב כהנא, שעלה מארצות הברית לאחר שפעל נגד האנטישמיות ומסר נפש למען יהודי ברית המועצות, ועשה כל זאת באהבת ישראל גדולה.

איתמר בן גביר: אהבת ישראל הובילה אותי לא אחת להפגנות, מחאות, מעצרים, התנכלויות, כתב אישום בגין צעקות על אחמד טיבי, כתב אישום בגין הקמת מאחז, ואפילו כתב אישום בגין זה שהנאשם – כלומר אני – אמר לשוטר: אתה, אל תתערב, ובכך הפריע הנאשם לשוטר במילוי תפקידו.

איתמר בן גביר: הציטוט אמיתי.

איתמר בן גביר: יותר מ-53 כתבי אישום מופרכים, הזויים, הגישו נגדי – בעיקר זוג פרקליטים העונים לשם שי ניצן וטליה ששון.

איתמר בן גביר: מתוכם, ב-46 פעמים שמעתי את המילה "זכאי" – יותר מ-85%.

איתמר בן גביר: במדינה אחרת אותם פרקליטים היו הולכים הביתה, אבל בישראל, רק בישראל, הצמד הזה הפך להיות הצמד שמנהל את המדינה.

איתמר בן גביר: לצערי, לא רק שהם ניהלו את המדינה, אלא גם עשו זאת בחוסר הוגנות, בחוסר יושר.

איתמר בן גביר: אלה שרוממות זכויות האזרח בגרונם, כביכול, הם אלה שגירשו אותי ואת רעייתי איילה, שכזוג צעיר עברנו להתגורר בגוש קטיף כדי למנוע את הגירוש.

איתמר בן גביר: אלה שמדברים, אדוני היושב-ראש, על זכות ההפגנה בבלפור ועל כך שחופש הביטוי הוא ציפור נפשה של הדמוקרטיה הם אלה שהשתיקו ציבור שלם, נתנו יד לסילוק גזעני של עשרת אלפים יהודים מהבית רק בגלל שהם יהודים, ואם לא די בכך, זרקו ילדות בנות 14 למעצר עד תום ההליכים רק כי חסמו כביש.

איתמר בן גביר: פסטיבל צביעות שלא ייאמן.

איתמר בן גביר: אבל דבר אחד טוב יצא מכל הרדיפה המשפטית: העובדה שהבנתי את הכוח שצובר בתוכו עולם המשפט.

איתמר בן גביר: לכן הלכתי ללמוד משפטים.

איתמר בן גביר: הלימוד עצמו לא היה קשה – כמה אפשר ללמד מי שהופיע בבג"ץ יותר מהמרצים שלו – אבל השער לעולם המשפט לא היה פשוט: כל מיני אבירי זכויות האזרח מטעם עצמם ביקשו לחסום דווקא את דרכי שלי, לנסות למנוע ממני להיות עורך דין, ועשו זאת תוך אפליה פסולה.

איתמר בן גביר: אלא שהיה זה חבר הכנסת דודו רותם, זיכרונו לברכה, מישראל ביתנו, שהבהיר לאנשי לשכת עורכי הדין שאם לא יתייחסו אליי בהוגנות, אין להם מה לחפש בוועדה שלו, והסוף כתוב בדברי ההיסטוריה: עשר שנים זכיתי להיות עורך דין, לייצג חיילי צה"ל רבים שנרדפו רק כי הגיבו; לייצג נערים מתוקים ויקרים שעינו אותם רק כי הם נחשבים לנערי גבעות – בסופו של דבר בתי המשפט זיכו אותם; לייצג ציבור שלם של מתיישבים חרדים מהקהילה האתיופית, רבים רבים ממה שמוגדר "ישראל השנייה", כאלה שהמערכת לא אוהבת אותם ופוגעת בזכויות שלהם שוב ושוב ושוב.

איתמר בן גביר: בעולם המשפט אתה עוזר לבודדים, ואילו כאן בכנסת השליחות היא לעזור לעם ישראל – שח לי דודו רותם, זיכרונו לברכה, באחת הפעמים שנפגשנו.

איתמר בן גביר: אכן, זכיתי להיות כאן ב-2009 כעוזר פרלמנטרי של מנהיג שהוא בית ספר מהלך באהבת ישראל, בצניעות, בענווה, בשליחות ציבורית – אני מדבר כמובן על חברי ד"ר מיכאל בן ארי, שבית המשפט העליון עשה לו, כמו לברוך מרזל ולבנצי גופשטיין, עוול גדול.

איתמר בן גביר: הם, ציונים אוהבי ישראל, שילדיהם משרתים בצבא בקרבי – הם נפסלו מלרוץ לכנסת, ואילו להבדיל אלפי הבדלות איימן עודה ואחמד טיבי, שמדברים נגד המדינה, נגד הצבא, נגד האומה, כשרים לבוא בקהל.

איתמר בן גביר: עולם הפוך ראינו.

איתמר בן גביר: אבל העולם ההפוך שאנחנו רואים לא מסתכם בתומכי הטרור והשהידים שנמצאים כאן בכנסת.

איתמר בן גביר: הזמן קצר והנסיבות רבות.

איתמר בן גביר: הגעתי לכנסת בין היתר כדי לפעול, בעזרת השם יתברך, למען הזהות היהודית של המדינה, שמנסים לפגוע בה שוב ושוב.

איתמר בן גביר: פסיקת בג"ץ על הגיור הרפורמי קורעת ומשסעת את החברה הישראלית.

איתמר בן גביר: כפי שהזהיר הרבי מלובביץ' חזור והזהר, הגזרה האיומה שמבקשים לגזור על היהודים בארץ ישראל ובתפוצות קורעת את כולנו.

איתמר בן גביר: הגיור הרפורמי ייצור כאן מחנות-מחנות, ייצור פילוג ושסע ורשימות יוחסין.

איתמר בן גביר: מי שייפגע יהיו דווקא מי שאינם שייכים לציבור שומרי התורה והמצוות.

איתמר בן גביר: רק מי שמבקש לפלג את העם יכול לתמוך בדבר כזה.

איתמר בן גביר: הגעתי לכנסת לפעול למען חינוך ילדי ישראל, שברוך השם חלקם – עדיין לא כולם – אלופים בחמש יחידות אנגלית וחמש יחידות מתמטיקה, אבל חייבים לזכור שצריך גם חמש יחידות בלהיות בני אדם.

איתמר בן גביר: טוב שיש לנו דור חכם ונבון, אך לא פחות חשוב שהדור הזה יהיה דור עם ערכים, עקרונות, וכמאמר רבנו הרב אברהם יצחק הכהן קוק במאמר הדור: "על כן בא מועד להתחיל בעבודת הקודש הזאת, ללמוד מה שיהיה על מנת ללמד את דורנו הצעיר, החפץ לפחות להיות חי וער, וחלק רשום ממנו חפץ גם כן להיות חושב ומרגיש מה שראוי לישראל ולאדם".

איתמר בן גביר: אפעל לערוך רפורמה בעולם המשפט, שהרי כדברי רבן שמעון בן גמליאל, על שלושה דברים העולם עומד: על הדין, על האמת, על השלום, שנאמר:

איתמר בן גביר: אמת משפט שלום שפטו בשעריכם.

איתמר בן גביר: כדי ליצור אמת במשפט חייבים לשנות את שיטת מינוי השופטים; חייבים לפצל את הכוח הכל-כך גדול שיש ליועץ המשפטי לממשלה; חייבת לעבור כאן פסקת התגברות.

איתמר בן גביר: אפעל בעזרת השם כדי לשלוח את המסתננים לביתם.

איתמר בן גביר: אי-אפשר להמשיך עם הצביעות הזאת, הדו-פרצופיות הזאת.

איתמר בן גביר: אדוני היושב-ראש, כולנו מכירים את אלה המתחסדים, שלא אכפת להם שעל חשבון הזקנה בשכונת התקווה ישבו להם עשרות מסתננים.

איתמר בן גביר: אלא שכאשר לקחנו אותם, אני וחברי ד"ר בן ארי, לבריכת גורדון, הבריכה של ה-high society בתל אביב, פתאום כולם יצאו מהמים כי לא מתאים להם לשחות עם מסתננים.

איתמר בן גביר: גזענים.

איתמר בן גביר: אפעל בעזרת השם למען תושבי הדרום שהופקרו, רבבות נשים, גברים, ילדים וטף, שעברו בסוף השבוע האחרון שוב שעות לא פשוטות כאשר ארגון טרור רצחני מטווח את ערינו בטילים.

איתמר בן גביר: ממשלת ישראל לא נותנת את ההוראה החד-משמעית להגיב – לא תגובה רופסת, לא ירי לעבר דיונות ריקות, אלא ירי לעבר מחבלים חיים והחזרת הסיכולים הממוקדים.

איתמר בן גביר: אומר כאן דברים קשים ונוקבים – לצערי כולנו יודעים את האמת:

איתמר בן גביר: אם הטילים היו מופנים לעבר תל אביב, הייתה תגובה אחרת לחלוטין; מדינת ישראל הייתה מגיבה באופן מיידי.

איתמר בן גביר: על מקבלי ההחלטות לזכור ולהפנים: דין אלברט משדרות כדין מתן מרמת אביב.

איתמר בן גביר: לאותם תושבי הדרום ממררים את החיים גם בפרוטקשן, אלימות, פשע, אך במקום לתת להם גב, מדינת ישראל נוטשת אותם.

איתמר בן גביר: הגיע הזמן להפסיק זאת.

איתמר בן גביר: אפעל בעזרת השם למען חיילי צה"ל המתוקים, שאני מקפיד להגיע אליהם בכל שבת ולפנק אותם באוכל, מבחינת קצת תודה להמון המון מסירות נפש שלהם.

איתמר בן גביר: ייצגתי את החיילים האלה כאשר עמדו מול זורקי האבנים והגיבו, והמערכת – כמה מדהים – שפטה דווקא אותם.

איתמר בן גביר: דרשתי לתת להם גב, חסינות, חופש פעולה מלא.

איתמר בן גביר: אפעל למען הציבור החרדי, רבבות רבבות של יהודים מסורי נפש, שפת ומלח אוכלים ומים במשורה שותים וישנים על הארץ בתנאים-לא-תנאים, הכול באוהלה של תורה, ולצערי, במקום לשבח, להעריך אותם, הם סופגים לא אחת את נחת זרועה של המערכת, שמפלה אותם לרעה ומקפחת אותם ופוגעת בזכויותיהם.

איתמר בן גביר: לתדהמתי, האוכלוסייה החרדית בארץ סופגת לעיתים גל של שטנה ושנאה על ידי גורמים מטעם שמבקשים ליצור חיץ וחותרים לכך שנהיה כאן שני עמים – הישראלים והיהודים.

איתמר בן גביר: אלא שאחים אנחנו, עם אחד אנחנו, ואסור שנהיה מפולגים.

איתמר בן גביר: אפעל למען המתיישבים הגיבורים הנאחזים בכל חבלי ארצנו, שנוסעים בכבישים מוכי טרור ומוסרים נפשם על יישוב ארץ ישראל.

איתמר בן גביר: וכפי שמצטט תמיד רבנו הרב ליאור שליט"א: כמובן שהיחס לארץ ישראל הוא הנקודה העיקרית בדור זה – כפי שכותב הרב חרל"פ – ועל מצווה זו צריך להתחזק כעת, לחזור בתשובה וללמוד כולנו מאנשי הגבעות המסורים, אשר מיישבים את הארץ מתוך קדושה וטוהרה.

איתמר בן גביר: מצוות יישוב ארץ ישראל שקולה כנגד כל המצוות, וכל מי ששותף למאבק על יישוב ארץ ישראל הוא גיבור.

איתמר בן גביר: אפעל בעזרת השם למען אוכלוסיות שונות ורבות, ובהן ציבור הנכים, הקשישים, ההורים הגרושים, החקלאים, שממשלת ממשלת ישראל מזניחה – לעיתים ברשלנות יתרה – ולא מבינה עד כמה הציבורים האלה הם הכוח שלנו כחברה.

איתמר בן גביר: יצא לי לא פעם לייצג את האנשים שהעלילו עליהם תלונות שווא, שחרב עליהם עולמם, ואסור להשלים עם התנהלות כזאת של המערכת.

איתמר בן גביר: יצא לי לא פעם להתארח ביישוב החקלאי דלתון ולהבין עד כמה החקלאות חשובה לישראל, עד כמה אנחנו מפקירים את החקלאים שלנו ולא מבינים שהם התגלמות הציונות בדור הזה.

איתמר בן גביר: ואחרי כל אלה אפעל בעזרת השם שהריבונות תחזור לירושלים בכלל ולהר הבית בפרט; כדי שתמונות כמו שראינו אמש, של קבוצות בריונים שמכים שוטרים, שצועקים "חמאס, חמאס" ומודיעים לנו: אנחנו בעלי הבית על ירושלים, על הר הבית – התמונות האלה לא יישמעו ולא ייראו, כי כפי שכתב המשורר האגדי אורי צבי גרינברג, מי ששולט בהר הבית שולט בארץ ישראל כולה, וכדי שיתקיים בנו מאמר השיר המיתולוגי של נעמי שמר: חזרנו אל בורות המים, לשוק ולכיכר, שופר קורא בהר הבית בעיר העתיקה.

איתמר בן גביר: אדוני היושב-ראש, כנסת נכבדה, אני מגיע לכנסת אומנם כחלק מהציונות הדתית, שאני משתייך אליה בגאווה גדולה ועצומה, אך גם לא שוכח שאני מייצג את הציבור חובש כיפת השמיים.

איתמר בן גביר: אני לא אוהב את השם "חילוני", אדוני.

איתמר בן גביר: חילוני זה מלשון חול, ואין יהודי של חול; כולם קודש.

איתמר בן גביר: אני לא שוכח שאני בא לכאן לייצג את הציבור החרדי ואת הציבור המסורתי, מייצג גם את אלה שלא יהודים אבל נאמנים למדינת ישראל ונלחמים איתנו כתף אל כתף.

איתמר בן גביר: כמו שאני אומר לחבריי בני העדה הדרוזית, יש בינינו לא רק ברית דמים אלא גם ברית חיים.

איתמר בן גביר: אשתדל, בעזרת השם, אדוני היושב-ראש, לייצג את עם ישראל כולו.

איתמר בן גביר: בשבת האחרונה קראנו בהפטרה את דברי הנביא עמוס, ונדמה לי שהדברים שנכתבו שם משותפים לכולנו, לכל עם ישראל, והם בבחינת תקוותנו כולנו: "ושבתי את שבות עמי ישראל, ובנו ערים נשמות וישבו, ונטעו כרמים ושתו את יינם, ועשו גנות ואכלו את פריהם.

איתמר בן גביר: ונטעתים על אדמתם, ולא ינתשו עוד מעל אדמתם אשר נתתי להם, אמר ה' אלהיך".

איתמר בן גביר: עם ישראל חי.

יריב לוין: תודה רבה לחבר הכנסת איתמר בן גביר, והצלחה גדולה בשליחותך כאן בכנסת.

יריב לוין: לאחר הברכות האישיות, אני אזמין את חבר הכנסת בצלאל סמוטריץ' לברך את חבר הכנסת איתמר בן גביר.

יריב לוין: בבקשה, בכבוד.

בצלאל סמוטריץ': אדוני היושב-ראש, אדוני השר, חבריי חברי הכנסת, חבר הכנסת בן גביר, ידידי ושותפי, איילה, ההורים, אני באמת זוכה שהנאום הראשון שלי בכנסת הזאת הוא נאום הברכה לאיתמר.

בצלאל סמוטריץ': חשבתי תוך כדי הנאום המרגש שנתת שאני לא רוצה לקלקל – השארת לנו טעם כל כך טוב בפה.

בצלאל סמוטריץ': עוד לפני ששמעתי אותך מדבר, אמרתי לעצמי: איזו נקודה צריך להעלות על נס אצל איתמר?

בצלאל סמוטריץ': וחשבתי באמת על ההתמדה ועל המאבק שלך נגד כל הסיכויים.

בצלאל סמוטריץ': תיארת כאן עכשיו נכון את הניסיונות למנוע ממך להתמנות כעורך דין, ניסיונות שהיו בהם כל כך הרבה צביעות ומוסר כפול; את הניסיונות למנוע ממך להגיע לכאן, שגם בהם יש כל כך הרבה צביעות ומוסר כפול, ואמרת את זה.

בצלאל סמוטריץ': ואתה לאורך שנים שנים שנים לוחם, עקשן, נחוש, ונדמה לי שהעקשנות והנחישות נובעות מהאמונה הגדולה.

בצלאל סמוטריץ': כשאדם יודע שהוא עושה את הדבר הנכון ופועל לשם שמיים, ומתוך שטובת עם ישראל ומדינת ישראל לנגד עיניו, אז הוא מוכן להילחם ולהיאבק ולשלם מחירים.

בצלאל סמוטריץ': וכפי שאמרו לנו חז"ל: יגעת ומצאת – תאמין; יגעת ולא מצאת – אל תאמין.

בצלאל סמוטריץ': חז"ל אמרו לנו: אין דבר כזה שאדם התאמץ ולא הצליח.

בצלאל סמוטריץ': לא הצלחת – תתאמץ עוד; בסופו של דבר, לא יגעת ומצאת – גם אל תאמין – מה שבא בקלות, הולך בקלות, אבל זה חידוש גדול שיגעת ולא מצאת – גם כן אל תאמין.

בצלאל סמוטריץ': אתה מוכיח לנו שיגעת ומצאת – תאמין.

בצלאל סמוטריץ': עכשיו, תוך כדי הדברים שלך, נזכרתי במשנה שקראנו כולנו השבת.

בצלאל סמוטריץ': קראנו פרק שלישי של פרקי אבות, והמשנה האחרונה – אגב, יש כמה משניות בפרק שעוסקות באותו נושא, אבל המשנה האחרונה, של רבי אלעזר בן עזריה: "הוא היה אומר: כל שחוכמתו מרובה ממעשיו, למה הוא דומה?

בצלאל סמוטריץ': לאילן שענפיו מרובים ושורשיו מועטין, והרוח באה ועוקרתו והופכתו על פניו, שנאמר: 'והיה כערער בערבה ולא יראה כי יבוא טוב, ושכן חררים במדבר ארץ מלחה ולא תשב'.

בצלאל סמוטריץ': אבל כל שמעשיו מרובין מחוכמתו, למה הוא דומה?

בצלאל סמוטריץ': לאילן שענפיו מועטין ושורשיו מרובין, שאפילו כל הרוחות שבעולם באות ונושבות בו אין מזיזין אותו ממקומו, שנאמר: 'והיה כעץ שתול על מים ועל יובל ישלח שרשיו, ולא יראה כי יבא חם, והיה עלהו רענן, ובשנת בצורת לא ידאג, ולא ימיש מעשות פרי'".

בצלאל סמוטריץ': המשנה הזאת, במבט ראשון, מאוד מוזרה: יש משל ונמשל; יש חוכמה ומעשים שמקבילים לשורשים ולענפים.

בצלאל סמוטריץ': בשכל שלנו, מה אנחנו היינו משווים למה?

בצלאל סמוטריץ': בעץ זה מאוד ברור: יש שורשים, והשורשים הם שנותנים את היניקה של המזון מהקרקע, והפירות הם התוצאה, נכון?

בצלאל סמוטריץ': השורשים הם המקור, זה הבסיס, והפירות הם התוצאה.

בצלאל סמוטריץ': אז מה אתה אומר, אדוני השר?

בצלאל סמוטריץ': יש חוכמה ויש מעשים.

בצלאל סמוטריץ': מה נוצר ממה?

בצלאל סמוטריץ': מה אתה היית מקביל לשורש ומה מקביל לפירות?

דוד אמסלם: המסורת – – –

בצלאל סמוטריץ': נכון, החוכמה לשורש והמעשים לפירות.

בצלאל סמוטריץ': ותלמד – משפטים, נכון?

בצלאל סמוטריץ': אפילו אתה, בסוף צריך ללמוד.

בצלאל סמוטריץ': תלמד, תדע – תוכל לעשות.

בצלאל סמוטריץ': כך היינו מצפים לראות את המשנה.

בצלאל סמוטריץ': אבל המשנה מייצרת אלגוריה הפוכה לחלוטין: כל שחוכמתו מרובה ממעשיו, דהיינו יש לו יותר חוכמה ממעשים, למה הוא דומה?

בצלאל סמוטריץ': לאילן שענפיו מרובים ושורשיו מועטים.

בצלאל סמוטריץ': זאת אומרת, במשנה – ואחר כך גם בחלק השני של המשנה – המעשים הם השורש והחוכמה היא התוצאה.

בצלאל סמוטריץ': אני לא רוצה עכשיו לתת שיעור גדול בעיון, להסביר למה בחוכמת התורה זה ודאי נכון, שהמעשים מאוד משפיעים – הרב קוק מלא בזה בכתבים שלו, כמה שהתורה מקיפה את כל הווייתו של האדם, זו לא איזו חוכמה שכלית.

בצלאל סמוטריץ': חז"ל אומרים: הן יראתך.

בצלאל סמוטריץ': כתוב בתורה: "הן יראת השם היא חכמה", "הן" – אחת; רק תורה זו חוכמה אמיתית, היא לא משהו חיצוני שאם אני בעשר שנים חוקר משהו ואחר כך בשלוש שעות נותן לך את התוצאה אתה ואני יודעים אותו דבר.

בצלאל סמוטריץ': לכן גם להגיע להארות, להבנות ולהשכלה בתורה, המעשים הם המפתח: אחרי המעשים נמשכים הלבבות והשכל הולך אחרי הלב.

בצלאל סמוטריץ': לא נאריך בזה עכשיו.

בצלאל סמוטריץ': אבל יש בזה גם משהו מאוד מאוד מאוד אמיתי.

בצלאל סמוטריץ': הרבה עשייה, הרבה יישום, זה להעמיק את השורשים של החוכמה בעולם המעשה; אנחנו לא חיים בעולמות של אידיאה, אנחנו לא מלאכים, אנחנו לא יושבים באיזה מגדל שן אקדמי ומפתחים לעצמנו איזה תובנות נשגבות.

בצלאל סמוטריץ': באנו לתקן עולם.

בצלאל סמוטריץ': שורש הקיום שלנו, שורש החיים שלנו, המטרה שבשבילה אנחנו קמים בבוקר זה לעשות מעשים ולתקן את העולם.

בצלאל סמוטריץ': וכשאדם, זה המניע שלו, זאת המוטיבציה שלו, אז הוא גם רוכש אחר כך חוכמה, וזה ודאי גלגל חוזר.

בצלאל סמוטריץ': ודאי שככל שאדם חכם יותר, הוא רוכש כלים גדולים יותר, ויש, איתמר, הרבה מה ללמוד – גם על הכנסת, ועל שיטות העבודה בה, ועל יצירת החברויות בה, ועל שיתוף הפעולה ועל עבודת הצוות.

בצלאל סמוטריץ': אבל אני מתחיל מזה שהבסיס לכול זה המוכוונות המעשית; ההבנה – ואני מחבר את זה לנקודה שאמרתי קודם עליך: אתה מונע במאה אחוז ממוטיבציות לשם שמיים, מאהבה גדולה, כפי שציינת עכשיו, לעם ישראל ולארץ ישראל ולתורת ישראל ונכונות לשליחות ולמסירות טוטלית.

בצלאל סמוטריץ': והמעשים האלה הם שורשים עמוקים שבעזרת השם יסייעו לך להצמיח חוכמה גדולה, חוכמת המעשה – חוכמת המעשה הפוליטי והפרלמנטרי והממשלתי.

בצלאל סמוטריץ': ואנחנו מאחלים לך, וכמובן ליושבים ביציע, שתרוו נחת, בעזרת השם, תרוו נחת מהיגיעה הגדולה ומהמציאות הגדולות, בסייעתא דשמיא, ושעם ישראל, איתמר, יתברך בך כשליח נאמן, כמחוקק ופרלמנטר מוכשר ומסור שעובד לשם שמיים.

בצלאל סמוטריץ': תזכה לקדש שם שמיים בכל מעשיך.

יריב לוין: תודה רבה לחבר הכנסת סמוטריץ, ושוב ברכות לחבר הכנסת איתמר בן גביר ובהצלחה.

יריב לוין: חברות וחברי הכנסת, מאחר שהוועדה המסדרת עודנה דנה, ומאחר שאנחנו לא נוכל להצביע על התקנות, אדוני סגן השר, תוך כדי הדיון של הוועדה המסדרת – נצטרך להפסיק אותו להצבעות, ואנחנו לא רוצים לעשות את זה – אני מציע שנצא להפסקה.

יריב לוין: נאפשר לוועדה המסדרת לפחות להשלים את הדיון הראשון.

יריב לוין: בתווך שבין הדיון לבין הרוויזיה שבוודאי תהיה ננסה אולי להתקדם כאן בדיון.

יואב בן צור: יוצאים להפסקה?

יריב לוין: כן.

יריב לוין: אני פשוט לא יכול להצביע, אז אני חושב שלא יהיה נכון שנתחיל את הדיון במצב הזה.

יואב בן צור: הם לא פה?

יריב לוין: כן, הם לא פה, הם נמצאים שם, בדיון של הוועדה.

יריב לוין: אני לא רוצה שזה אפילו ייראה כמו איזשהו ניסיון לעשות מחטף, ולכן אני מכריז בשלב זה על הפסקה.

בשעה 16: << נושא >> הצעת יושב-ראש הוועדה המסדרת << נושא >>

יריב לוין: חברות וחברי הכנסת, אני מחדש את הישיבה, ואנחנו נעבור לשורת נושאים שנוגעים לעבודת הוועדה המסדרת.

יריב לוין: אני אסביר את סדרי הדיון וההצבעות.

יריב לוין: אנחנו נפתח בהודעת הוועדה המסדרת לבחירת שתי ועדות זמניות, לענייני כספים ולענייני חוץ וביטחון.

יריב לוין: במקרה הזה מדובר רק במסירת הודעה.

יריב לוין: חבר הכנסת מיקי לוי, חבר הכנסת מאיר כהן, חברי הכנסת לוי וכהן – חבר הכנסת מאיר כהן, אני צריך את תשומת ליבך לדקה.

יריב לוין: אני רוצה שכולנו נבין את סדרי הדיון וכו'.

יריב לוין: אנחנו מתחילים בהודעת הוועדה המסדרת לבחירת שתי ועדות זמניות.

יריב לוין: זו הודעה בלבד, ללא דיון, ללא שום דבר.

יריב לוין: אחר כך יש לנו את המלצת הוועדה המסדרת בנושא הסגנים והמלצה בעניין הוועדה המיוחדת לענייני החברה הערבית.

יריב לוין: יש לנו שתי אפשרויות: האחת – לעשות כל דבר כזה בנפרד, דיון נפרד ואחריו הצבעה, או לקיים דיון משולב בשני הנושאים ובסופו של דבר שתי הצבעות נפרדות.

יריב לוין: מה אתם מעדיפים?

יריב לוין: מה שמקובל עליכם מבחינתי בסדר.

מאיר כהן: דיון משולב ושתי הצבעות.

יריב לוין: אז דיון משולב ושתי הצבעות.

יריב לוין: בסדר גמור.

יריב לוין: אם כך, חברות וחברי הכנסת, אני מזמין את יושב-ראש הוועדה המסדרת חבר הכנסת מיקי זוהר קודם כול למסור לנו את הודעת הוועדה המסדרת על בחירת שתי ועדות זמניות, לענייני כספים ולענייני חוץ וביטחון, ולאחר מכן למסור לנו את המלצת הוועדה המסדרת בדבר בחירת סגנים זמניים ליושב-ראש הכנסת ואת המלצת הוועדה המסדרת להקמת ועדה מיוחדת לענייני החברה הערבית.

יריב לוין: על שני הנושאים האחרונים יתקיים דיון משולב, ואחריו תתקיימנה שתי הצבעות נפרדות.

יריב לוין: בבקשה, אדוני יושב-ראש הוועדה המסדרת.

הוועדה המסדרת): מאה אחוז.

הוועדה המסדרת): לכן, אדוני היושב-ראש, חבריי חברי הכנסת, אני אקריא את הכול בהקראה אחת, ולאחר מכן, באמת אחרי הדיון שיתקיים, אפשר יהיה לעבור להצבעות.

הוועדה המסדרת): אני מתחיל, אדוני היושב-ראש, לגבי הוועדה המסדרת שהתכנסה היום.

הוועדה המסדרת): היא החליטה, לפי סעיף 2א(ה) לחוק הכנסת, התשנ"ד–1994, לבחור ועדות זמניות לענייני כספים ולענייני חוץ וביטחון שיכהנו עד לבחירתן של הוועדות הקבועות.

הוועדה המסדרת): כל אחת מן הוועדות הזמניות תהיה בת 17 חברים.

הוועדה המסדרת): בנוסף, בכל ועדה יהיו 17 ממלאי מקום, כלומר ממלא מקום לכל חבר, והכול על פי ההרכב הבא; שמות חברים או ממלאי מקום חסרים יימסרו בהמשך: בוועדה הזמנית לענייני כספים, סיעת הליכוד תמנה את החברים האלה: חבר הכנסת אופיר כץ, חברת הכנסת אתי עטייה וחברת הכנסת קטי שטרית.

הוועדה המסדרת): שלושת ממלאי המקום בוועדה יהיו חברת הכנסת קרן ברק, חבר הכנסת שלמה קרעי וחברת הכנסת מאי גולן; מסיעת יש עתיד שני חברים: מיקי לוי ויואב סגלוביץ', ושני ממלאי מקום: מירב כהן ויוראי להב הרצנו; מסיעת ש"ס חבר אחד: ינון אזולאי, וממלא המקום שלו: חבר הכנסת מיכאל מלכיאלי; מסיעת כחול לבן חברה אחת: יעל רון בן משה; כרגע היא לא מסרה שם של ממלא מקום, היא תמסור אותו בהמשך; מסיעת ימינה חבר אחד: ניר אורבך, וממלא מקומו: אביר קארה; מסיעת העבודה חבר אחד; טרם נמסר לנו שם מסיעת העבודה לוועדת הכספים הזמנית, אתם תמסרו את השם בהמשך; מסיעת יהדות התורה חבר אחד: משה גפני, וממלא מקומו: יצחק פינדרוס; מסיעת ישראל ביתנו חבר אחד: עודד פורר; כרגע אין ממלא מקום, הם ימסרו את שם ממלא המקום בהמשך; מסיעת הציונות הדתית שני חברים: בצלאל סמוטריץ' ואורית סטרוק; כרגע לא נמסרו שמות של ממלאי מקום; מסיעת הרשימה המשותפת חבר אחד: אחמד טיבי, וממלא מקומו: סמי אבו שחאדה; מסיעת תקווה חדשה חברה אחת: יפעת שאשא ביטון, וממלאת מקומה: שרן השכל; מסיעת מרצ חבר אחד: עיסאווי פריג', וממלא מקומו: מוסי רז; מסיעת רע"מ חבר אחד שטרם נמסר שמו; שמו יימסר בהמשך.

הוועדה המסדרת): אני עובר לוועדה הזמנית לענייני חוץ וביטחון.

הוועדה המסדרת): לסיעת הליכוד ארבעה חברים: ניר ברקת, אבי דיכטר, שלמה קרעי ואופיר סופר.

הוועדה המסדרת): יהיו לסיעה ארבעה ממלאי מקום, ואלו הם: גלית דיסטל, דוד ביטן, מכלוף מיקי זוהר ומאי גולן; לסיעת יש עתיד שלושה חברים: אורנה ברביבאי, רם בן ברק ואלעזר שטרן, ושלושה ממלאי מקום: נירה שפק, רון כץ ויואל רזבוזוב; לסיעת ש"ס חבר אחד: מיכאל מלכיאלי, וממלא מקומו: אוריאל בוסו; לסיעת כחול לבן חבר אחד: איתן גינזבורג, וממלאת את מקומו: יעל רון בן משה; לסיעת ימינה חבר אחד: מתן כהנא, וממלא מקומו: עמיחי שקלי; לסיעת העבודה חבר אחד; טרם נמסר שם מסיעת העבודה, ולא נמסר שם לממלא המקום – כן, אז חבר בוועדת החוץ והביטחון מטעם סיעת העבודה הוא עמר בר לב, וממלאת מקומו: מרב מיכאלי; לסיעת יהדות התורה חבר אחד: ישראל אייכלר, וממלא מקומו: יעקב טסלר; לסיעת ישראל ביתנו חבר אחד: אלי אבידר, וממלא מקומו:

הוועדה המסדרת): אלכס קושניר; לסיעת הציונות הדתית חבר אחד: איתמר בן גביר, וממלאת מקומו: אורית סטרוק; לסיעת הרשימה המשותפת – קיבלתי הודעה שהחבר שלהם יהיה עופר כסיף; לא נרשם שם כממלא מקום עד לרגע זה; הוא יכול להימסר בהמשך.

הוועדה המסדרת): לסיעת תקווה חדשה חבר אחד: גדעון סער, וממלא מקומו: זאב אלקין; לסיעת מרצ חבר אחד: ניצן הורוביץ, וממלא מקומו: יאיר גולן.

הוועדה המסדרת): עוד אביא לידיע

הוועדה המסדרת): ת

הוועדה המסדרת): כם כי הוועדה המסדרת החליטה להמליץ כי בראש הוועדה הזמנית לענייני כספים יעמוד חבר הכנסת משה גפני, ובראש הוועדה הזמנית לענייני חוץ וביטחון תעמוד חברת הכנסת אורנה ברביבאי.

הוועדה המסדרת): יושבי-הראש ייבחרו בידי הוועדות הזמניות עצמן בישיבתן הראשונה.

הוועדה המסדרת): אני מודיע פה כרגע כי היא תתקיים מייד בסיום המליאה.

הוועדה המסדרת): יתכנסו גם ועדת הכספים, גם ועדת החוץ והביטחון, גם הוועדה המיוחדת לענייני החברה הערבית, ואנחנו נמנה את יושבי-הראש בהצבעה בוועדה.

הוועדה המסדרת): אני עובר, ברשותכם, להצעה למינוי סגנים זמניים ליושב-ראש הכנסת.

הוועדה המסדרת): אדוני היושב-ראש, חבריי חברי הכנסת, בהתאם לסעיף 2 לתקנון הכנסת, מוצע להמליץ לכנסת לבחור שלושה סגנים זמניים ליושב-ראש הכנסת: חבר הכנסת יעקב מרגי, חבר הכנסת מתן כהנא וחבר הכנסת מנסור עבאס.

הוועדה המסדרת): כהונתם תסתיים עם מינוים של סגנים קבועים ליושב-ראש הכנסת.

הוועדה המסדרת): אודה כמובן לכנסת על אישורם.

הוועדה המסדרת): במקרה הזה תידרש גם הצבעת רוב בכנסת.

הוועדה המסדרת): אני מבקש להודיע שבמסגרת הדיון סיכמתי עם חברי האופוזיציה והודעתי להם שברגע שהם יביאו שמות נוספים לסגנים – עד שמונה סגנים, בהתאם להרכב שנקבע היום בהסכמה על ידי ועל ידי חלק מסיעות נוספות שהצביעו בעד ההצעות שלנו – אני אוכל להביא את ההצעה ולהגדיל את מספר הסגנים.

הוועדה המסדרת): הדבר ממתין לשמות שלכם, שתעבירו אלינו, ואז אני אוכל מייד לקדם גם את זה – אם תרצו, אפילו מחר או ביום רביעי הקרוב – כדי שזה יאושר לאחר מכן במליאה.

קריאה: – – –

הוועדה המסדרת): כן, חבר הכנסת שפע?

הוועדה המסדרת): אני חוזר לוועדת הכספים – שם טרם נמסר שם ממפלגת העבודה.

הוועדה המסדרת): אני מציין את שמו של חבר הכנסת גלעד קריב, שיכהן כחבר בוועדת הכספים.

הוועדה המסדרת): ממלא מקום ממפלגת העבודה טרם נמסר.

הוועדה המסדרת): אני עובר, חברים, להקמת ועדה מיוחדת לענייני החברה הערבית, לפי סעיף 108 לתקנון הכנסת.

הוועדה המסדרת): יצוין כי לא נקבעה הגבלה על תקופת כהונת הוועדה.

הוועדה המסדרת): הוועדה תעסוק בעניינים הבאים, ואלו הם, חבריי חברי הכנסת: מיגור הפשיעה והאלימות בחברה הערבית; פיתוח כלכלי בחברה הערבית; חינוך, השכלה, רווחה ובריאות בחברה הערבית; תכנון ובנייה בחברה הערבית; נושאים כלליים הקשורים לרשויות המקומיות בחברה הערבית; סוגיות הנגב בהקשר של החברה הערבית.

הוועדה המסדרת): אני מוודא איתכם שוב, חברים, שאתם מודעים לכך שגם הקמת הוועדה הזאת מצריכה הצבעת רוב בכנסת.

הוועדה המסדרת): בוועדה יכהנו 15 חברי כנסת על פי ההרכב הזה: מסיעת הליכוד שלושה חברים: חבר הכנסת מכלוף מיקי זוהר, חברת הכנסת מאי גולן ונציג נוסף מהליכוד שיימסר בהמשך; מטעם סיעת יש עתיד חבר אחד בלבד: ולדימיר בליאק; מסיעת ש"ס חבר אחד, ושמו יימסר בהמשך; מסיעת כחול לבן חבר אחד, ושמו יימסר בהמשך; מסיעת ימינה חבר אחד: עמיחי שקלי; מסיעת העבודה חבר אחד, ושמו יימסר בהמשך; מסיעת יהדות התורה חבר אחד, ושמו יימסר בהמשך; מסיעת ישראל ביתנו חבר אחד, ושמו יימסר בהמשך; מסיעת הציונות הדתית חבר אחד: אבי מעוז; מסיעת הרשימה המשותפת חבר אחד: אוסאמה סעדי; מסיעת תקווה חדשה חבר אחד, ושמו יימסר בהמשך; מסיעת מרצ חברה אחת: ג'ידא רינאוי זועבי; מסיעת רע"מ חבר אחד: מנסור עבאס.

הוועדה המסדרת): יושב-ראש הוועדה ייבחר כמקובל על ידי הוועדה לפי הצעת הוועדה המסדרת, והיא הציעה כי יושב-ראש הוועדה יהיה חבר הכנסת מנסור עבאס.

הוועדה המסדרת): אודה כמובן על אישור הכנסת להצעת הוועדה המסדרת.

הוועדה המסדרת): כפי שציין היושב-ראש, מדובר בדיון משולב, ושתי ההצבעות יהיו בהמשך.

יריב לוין: שתי הצבעות בסופו, כן.

הוועדה המסדרת): תודה רבה, חבריי חברי הכנסת.

יריב לוין: אם כן, תודה רבה ליושב-ראש הוועדה המסדרת חבר הכנסת מיקי זוהר.

יריב לוין: חברות וחברי הכנסת, אנא, לשבת.

יריב לוין: מי שנמצא עם הגב למליאה, אנא, לשבת.

יריב לוין: פשוט אי-אפשר לנהל ככה את הדיון.

יריב לוין: אם כן, אנחנו עוברים לרשימת הדוברים.

יריב לוין: הראשון שבהם – חבר הכנסת ניצן הורוביץ, בבקשה.

יריב לוין: אני רואה שהוא איננו.

יריב לוין: חברת הכנסת תמר זנדברג.

קריאות: – – –

יריב לוין: מאה אחוז, אז אני אאפשר להם לדבר בהמשך.

יריב לוין: חבר הכנסת יאיר גולן, בבקשה.

יריב לוין: אה, את פה.

יריב לוין: בבקשה, לרשותך שלוש דקות.

תמר זנדברג: תודה רבה, אדוני היושב-ראש.

תמר זנדברג: חברות וחברים, היום ראינו עוד יום של שוק, שלא לומר שכונה, בוועדה המסדרת – – –

יריב לוין: רגע, חברת הכנסת זנדברג, אני לא מאמין שאפשר לשמוע אותך ככה.

יריב לוין: רבותיי, אני מבקש לשבת.

תמר זנדברג: אולי יש כאלה שלא מעוניינים לשמוע.

יריב לוין: אני מבקש לשבת במקום.

יריב לוין: חברי הכנסת, אדוני סגן השר יברקן, חברת הכנסת דיסטל, חבר הכנסת ביטן, חבר הכנסת מיקי זוהר, בבקשה לשבת.

יריב לוין: אי-אפשר לנהל את העניין ככה.

יריב לוין: שבו, בבקשה.

יריב לוין: חברת הכנסת מיכאלי, בסדר.

יריב לוין: חבר הכנסת בוסו, חבר הכנסת רזבוזוב, אנא, לשבת.

יריב לוין: חבר הכנסת מרגי, בבקשה לשבת.

יריב לוין: חברי הכנסת דיסטל וביטן, בבקשה לשבת.

יריב לוין: כמובן, נאפס לך את הזמן.

יריב לוין: בבקשה לשבת.

יריב לוין: בבקשה.

תמר זנדברג: תודה רבה, אדוני היושב-ראש.

תמר זנדברג: חברות וחברים, היום ראינו עוד יום של שוק, שלא לומר שכונה, במה שקרוי הוועדה המסדרת: הבטחות, מחטפים, שינויים ברגע האחרון, הצבעות.

תמר זנדברג: ואתם יודעים מה?

תמר זנדברג: יש שיאמרו שזו דרכה של פוליטיקה: מי שמקבל, מי שעושה דילים, מי שמשלם, מי שמפתיע, הצבעה ברגע האחרון וכל הדברים האלה.

תמר זנדברג: אני רוצה להפנות אמירה כלפי הגוש, המחנה שלנו: לי מאוד חרה לראות את גדולי הגזענים בכנסת, אנשים – –

מאי גולן: – – – את גזענית – – –

תמר זנדברג: – – שכל דבר שהם אומרים ומפרסמים נוטף גזענות ושנאת זרים – –

מאי גולן: – – – המגזר הערבי.

מאי גולן: מי את שתקראי לנו גזענים – –

תמר זנדברג: – – היו אלה שפתאום, בנופת צופים, דיברו על – –

מאי גולן: – – מי את שתקראי לנו גזענים?

מאי גולן: חצופה.

תמר זנדברג: – – כמה חשוב להקים ועדה לצורכי החברה הערבית.

תמר זנדברג: ואני רוצה להגיד את הדבר הבא: שוויון בין יהודים לערבים ושותפות יהודית-ערבית הם דברים שאנחנו צריכים להוביל מתוך דמוקרטיה שוויונית ומשותפת לאזרחי ישראל יהודים וערבים – כן, גם בממשלה – ומה שהגוש הזה שלנו לא השכיל לעשות במשך שלוש מערכות בחירות, אולי מתוך שלא לשמה יבוא לשמה ונעשה את זה עכשיו, בבחירות הרביעיות.

תמר זנדברג: כי מה שלא נעשה בשותפות ובשוויון ומתוך אחווה ודמוקרטיה, יכול להיות שיהיו כאלה שיעשו בציניות ומתוך גזענות ומתוך סחר-מכר ומתוך דילים מלוכלכים.

תמר זנדברג: ולכן, עוד לא מאוחר.

תמר זנדברג: אנחנו בימים של ערב הקמת ממשלה, ואני מקווה מאוד שתוקם ממשלת שינוי שתוכל לעשות תיקון – לא רק תיקון של "רק לא ביבי" אלא גם תיקון אמיתי, של הבנה שבחברה הישראלית ובכנסת הישראלית לא מכהנים רק יהודים, והממשלה שתקום צריכה להביא בחשבון לא רק את צורכי היהודים שחיים במדינה אלא גם את הערבים.

תמר זנדברג: וכן, אם יש כאלה שיכולים לעשות את זה מתוך דילים ציניים ומלוכלכים, בוודאי ובוודאי שאנחנו יכולים לעשות את זה מתוך שותפות ומתוך שוויון ומתוך רצון טוב.

תמר זנדברג: אז היום ראינו איזו קריאת אזהרה, איזו קריאת השכמה, ואני קוראת לשותפים שלנו בגוש השינוי – למרכז, לשמאל וגם לימין – לא ליפול אחר הגזענות הצינית אלא לעשות את הדברים בדרך הישר, כפי שמגיע לכלל אזרחי המדינה, יהודים וערבים.

תמר זנדברג: תודה.

יריב לוין: תודה רבה.

יריב לוין: חבר הכנסת יאיר גולן, בבקשה – מוותר; חבר הכנסת ניצן הורוביץ – מוותר; חברת הכנסת ג'ידא רינאוי זועבי נמצאת?

יריב לוין: איפה את?

יריב לוין: הינה, נמצאת ביציע.

יריב לוין: מבקשת לדבר?

יריב לוין: מוותרת.

יריב לוין: חבר הכנסת עיסאווי פריג', בבקשה, בכבוד.

יריב לוין: אתה רוצה לרדת הנה – מאה אחוז, אז אנחנו נמשיך, ואתה תבוא בינתיים.

יריב לוין: חבר הכנסת מוסי רז.

מוסי רז: אני אדבר אחריו.

יריב לוין: אז תרד, תעשה כבר את דרכך הנה.

יריב לוין: חבר הכנסת חמד עמאר, בבקשה.

חמד עמאר: צריך להסדיר את המקומות, להוריד כבר למטה, באמת, כי כולם יושבים למטה.

יריב לוין: אנחנו לא יכולים.

יריב לוין: אם אתה שואל, אני רק אסביר.

חמד עמאר: לא, אני אומר, קודם כול – – –

יריב לוין: אנחנו לא יכולים, אנחנו מחויבים.

יריב לוין: הכללים שאנחנו מחילים כאן זהים למה שחל באולמות במקומות אחרים – –

חמד עמאר: כי באולמות כבר נותנים 500 איש.

יריב לוין: – – אגב, חבר הכנסת עמאר, ביתר שאת, מאחר שבניגוד למקומות אחרים, כאן אנחנו לא יכולים לבקש מחברי הכנסת תו ירוק ולא יכולים לחייב אף אחד להתחסן, ולכן אנחנו עשינו את המקסימום שאנחנו יכולים על פי הכללים.

יריב לוין: האמן לי, גם לי היה יותר קל אם כולם היו למטה.

חמד עמאר: אדוני היושב-ראש, חבריי חברי הכנסת, גם בכנסת העשרים-וארבע אני אפתח עם חוק קמיניץ ואני אדבר על חוק קמיניץ, ואני מציע לך, אדוני היושב-ראש, להקשיב לי קצת, כי מה שאני אומר נוגע אליך ונוגע לכל הליכוד.

יריב לוין: אני תמיד מקשיב.

חמד עמאר: רק ביום שלישי שעבר הגיעו פקחים מיחידת האכיפה ליישוב כסרא-סמיע – בטח היושב-ראש מכיר את היישוב הזה, כסרא.

חמד עמאר: בכסרא חילקו כבר 70 צווי הריסה, ובאו לחלק עוד עשרה צווי הריסה, לבתים שנבנים בתוך הקו הכחול; לא מחוץ לקו כחול – בתוך הקו הכחול, עשרה צווים חדשים.

חמד עמאר: הזעיקו את כל האנשים מהעבודה, כל היישוב התגייס, כל היישוב שהיה שם, ולא אפשרו להחרים את הכלים, כי אסור להחרים את הכלים של הקבלנים שם.

חמד עמאר: ולמה אני אומר לך, אדוני היושב-ראש: תקשיב?

חמד עמאר: כי ביישוב כסרא הליכוד קיבל כמעט 50% מקולות המצביעים.

חמד עמאר: ראש הממשלה ביקר שבוע לפני הבחירות, אבו יאיר, שבוע לפני הבחירות ביקר שם, הבטיח להם הבטחות מכאן עד הודעה חדשה, ומה הם מקבלים בתמורה?

חמד עמאר: עשרה צווי הריסה חדשים נוסף ל-70 צווי הריסה שהיו.

חמד עמאר: מה שצריך להגיד לך, אדוני היושב-ראש:

חמד עמאר: כל הבתים שנבנים הם על קרקע פרטית; כל הבתים בתוך תחום השיפוט; כל הבתים בתוך הקו הכחול.

חמד עמאר: זה אומר שמה שצריך לעשות – רק לאשר את תוכניות המתאר של היישוב.

חמד עמאר: ואנחנו יודעים שזה לוקח שנים.

חמד עמאר: פעם אחרונה שאושרה תוכנית מתאר זה היה ב-1999 – 1991, סליחה, 1991.

חמד עמאר: הוסיפו להם 200 דונם הרחבה בשנת 2000.

חמד עמאר: כל שנה יש להם 100 זוגות צעירים חדשים.

חמד עמאר: כל שנה.

חמד עמאר: איך הם יכולים להתקיים?

חמד עמאר: והרי אתה יודע, אנחנו לא נודדים, אנחנו לא עוברים יישוב.

חמד עמאר: הדרוזים נשארים ביישוב שלהם, לא עוברים.

חמד עמאר: אבל אני רוצה להודיע כאן לכנסת: לא תהיה הריסת בתים במגזר הדרוזי.

חמד עמאר: לא נאפשר את זה.

חמד עמאר: כל הדרוזים מתייצבים, כל הדרוזים מתייצבים, לא אחד ולא שניים.

חמד עמאר: רק מודיעים שיש כוונה להרוס ביישוב אחד – כל הדרוזים מתגייסים, ואני הראשון שאתגייס שם.

חמד עמאר: תודה רבה.

יריב לוין: תודה.

יריב לוין: חבר הכנסת עיסאווי פריג', בבקשה.

עיסאווי פריג': כבוד היושב-ראש, חברים וחברות, ראשית כול אני מברך אותך.

עיסאווי פריג': זה בעצם נאום ראשון עבורי כשאתה היושב-ראש.

עיסאווי פריג': ברכות.

יריב לוין: ואני מברך אותך על נאום בכורה בכנסת הזאת.

עיסאווי פריג': אכן.

עיסאווי פריג': חברים, אני מבקש קצת הקשבה.

עיסאווי פריג': היום התקיים דיון שני בוועדה המסדרת, שדאגה להשתקת הפעילות הפרלמנטרית של הכנסת במשך שלושה שבועות.

יואב קיש: עיסאווי, אתה לא צריך מיקרופון.

יואב קיש: אתה לא צריך מיקרופון.

עיסאווי פריג': סגן השר יואב, בסדר.

עיסאווי פריג': ואכן, היום, אחרי מאמצים, הצליחו חברינו בוועדה המסדרת – מיקי זוהר – להשיג רוב, רוב למה שקרוי ועדות זמניות בכנסת העשרים-וארבע.

עיסאווי פריג': התכנסנו, ואנחנו רואים שעל הדרך נכנסה עז: החלטנו להקים ועדה לענייני ערבים.

עיסאווי פריג': זה דבר – אני אישית מסתכל ולא מאמין למשמע אוזניי.

עיסאווי פריג': אני אזרח במדינת ישראל, והוועדה המסדרת החליטה: אני רוצה אותך נתין, לא אזרח.

עיסאווי פריג': הוועדה המסדרת היום – וצר לי מאוד, בתמיכה של חברי כנסת ערבים – החליטה: אתם נתינים ולא אזרחים.

עיסאווי פריג': מה השווי, מה המשמעות של אזרחות בקיום ועדה שמדברת ומטפלת בענייני אזרחים מיוחדים?

עיסאווי פריג': תארו לעצמכם, חבריי היהודים, שבארצות הברית יקימו ועדה לענייני יהודים.

עיסאווי פריג': וואי, מה קרה?

עיסאווי פריג': לענייני יהודים.

עיסאווי פריג': ולזה קוראים אזרחות, וחלק מחברינו רואים בזה הישג.

עיסאווי פריג': מה הוועדה תעשה, חבר הכנסת גנאים?

עיסאווי פריג': תדון בענייני ערבים, תגיש דוחות, תעלה בעיות, והרי כולנו יודעים – יש מספיק עמותות, מספיק דוחות, וכולנו יודעים מה הבעיות.

עיסאווי פריג': אז מה עשינו?

עיסאווי פריג': רוצה להיות חלק מהמשחק הפוליטי?

עיסאווי פריג': יפה, תהיה חלק מהמשחק הפוליטי.

עיסאווי פריג': הפוליטיקה אומרת שיש משרדים, יש שרים, אז תבקש את חלקך בכל משרד, ותיקח את זה על פי תקצוב ועל פי עשייה בפועל.

יריב לוין: משפט אחרון.

עיסאווי פריג': כבוד היושב-ראש, זה יום שחור לחברה הערבית שחלק מחבריי חברי הכנסת הערבים נתנו יד להקמת ועדה שתחזק – אתה נתין ולא אזרח.

עיסאווי פריג': אני לא שם.

עיסאווי פריג': תודה, אדוני.

יריב לוין: תודה, אדוני.

יריב לוין: חבר הכנסת מוסי רז, בבקשה.

מוסי רז: אדוני היושב-ראש, חברות וחברי הכנסת, בהמשך לדבריו של חברי חבר הכנסת עיסאווי פריג', הכנסת הזאת צריכה לבטל את חוק הלאום; הכנסת הזאת צריכה לבטל את חוק קמיניץ; הכנסת הזאת, שהצביעה כמה פעמים נגד חוק השוויון – ממגילת העצמאות, שאומרת שמדינת ישראל תקיים שוויון זכויות מדיני וחברתי גמור בין כל אזרחיה ללא הבדל דת, גזע ומין – הכנסת הזאת צריכה לקדם את הדברים האלה לא באמצעות ועדה לענייני ערבים.

מוסי רז: מה זה, אנחנו החזרנו פה את הממשל הצבאי?

מוסי רז: זו טעות.

מוסי רז: אבל אני רוצה, אדוני היושב-ראש, להתייחס למה שקרה ביום חמישי בירושלים.

מוסי רז: אנחנו ראינו לפני יום חמישי מקרים – אני ראיתי כמה מקרים של התקפה, הייתי אומר אפילו בעלת רקע אנטישמי, על אנשים חרדים; דברים שאסור להסכים להם.

מוסי רז: אני גם צלצלתי לאותם אנשים ואמרתי להם את זה.

מוסי רז: אבל בשום פנים ואופן היה אסור להדליק את התבערה שהדליקו כאן בכוונה ביום חמישי בערב.

מוסי רז: כתבנו לשר יומיים לפני והוא התעלם מהדברים.

מוסי רז: הדליקו כאן דלקה בכוונה, כשמאות יהודים הולכים וצועקים "מוות לערבים" ברחובות ירושלים, וכשאנחנו צופים בתמונות של אנשים זורקים אבנים על תינוקות שנמצאים בביתם, על אוטובוסים, על כלי רכב.

מוסי רז: 105 פצועים פלסטינים.

מוסי רז: אתמול ביקרתי עם חברי חבר הכנסת עיסאווי פריג' אחד מהם, ילד בן 15.

מוסי רז: ילד בן 15 שהלך לתפילה ולאחר מכן הלך לשבור את הצום הוכה באלות – הראה לנו את הסימנים – נפגע מכדור גומי.

מוסי רז: נפל לידו רימון הלם, שבכלל – אני לא מבין, המשטרה צריכה להפסיק להשתמש ברימוני הלם.

מוסי רז: נקודה – לא במאה שערים, לא בשער שכם ולא בשום מקום אחר.

מוסי רז: הוא התעלף והתעורר למוחרת בבוקר בבית החולים אל-מקאסד.

מוסי רז: את הדברים האלה אנחנו לא רואים בסרטונים.

מוסי רז: את הדלקה הזאת שהדליקו כאן בכוונה בירושלים ובערה עד לעזה חייבים להפסיק עכשיו.

יריב לוין: תודה.

יריב לוין: חברת הכנסת מאי גולן, בבקשה.

מאי גולן: אדוני היושב-ראש, כנסת נכבדה, חז"ל היו נוהגים לומר: המביא דברים בשם אומרם כאילו הביא גאולה לעולם.

מאי גולן: אז הפעם אני רוצה לצטט במדויק, אחד לאחד, את חבר הכנסת והשר לשעבר נפתלי בנט, יושב-ראש מפלגת ימינה, באלו המילים בדיוק – ציטוט, אגב, מלפני פחות מחודשיים בסך הכול: לעולם ובשום תנאי לא אתן את ידי להקמת ממשלה בראשות לפיד בשום דרך.

מאי גולן: לא פועל נגד הערכים שלי.

מאי גולן: עבאס הוא איש התנועה האסלאמית.

מאי גולן: לא אתן ללפיד וליברמן.

מאי גולן: רק ממשלת ימין.

מאי גולן: לא מקים ממשלת שמאל.

מאי גולן: לא אמכור את העקרונות שלי בחיים.

מאי גולן: תעודת הביטוח של הימין זה אני.

מאי גולן: מה שאני מבטיח אני מקיים.

מאי גולן: ברשותך, אדוני היושב-ראש, למרות שמדובר בדברים מאוד נחרצים וחד-משמעיים, שלא ניתנים לפרשנות, אני רוצה לחזור במהירות שוב על הדברים, כדי שלא יהיה ספק לאף אחד כאן, ולמי שצופה ומאזין: לעולם ובשום תנאי לא אתן את ידי להקמת ממשלה בראשות לפיד בשום דרך.

מאי גולן: לא פועל נגד הערכים שלי.

מאי גולן: עבאס הוא איש התנועה האסלאמית.

מאי גולן: לא אתן ללפיד וליברמן.

מאי גולן: רק ממשלת ימין.

מאי גולן: לא מקים ממשלת שמאל.

מאי גולן: לא אמכור את העקרונות שלי בחיים.

מאי גולן: תעודת הביטוח של הימין זה אני.

מאי גולן: מה שאני מבטיח אני מקיים.

בועז טופורובסקי: – – –

מאי גולן: אני חייבת לומר לכם, חברים, שהרבה מאוד זמן, אם בכלל, לא ראיתי ולא נתקלתי בהפרת הבטחת בחירות כל כך בוטה וגסה.

מאי גולן: זה באמת מה שנקרא – אבל באמת – שוחד, מרמה והפרת אמונים, למי שתהה.

מאי גולן: זה לא רק העניין שמר נפתלי בנט הגיע לאולפן הפתוח של העיתונאי בועז גולן בערוץ 20 כדי לחתום על אותה התחייבות רק יומיים לפני הבחירות – שאגב, מזל שהוזמן לשם, כן?

מאי גולן: כך שלפחות יש לעם ישראל הוכחה מי באמת מייצג את הימין ומי לא – אלא בעיקר הנזק העצום שיכול להיגרם למדינת ישראל, למה שהוא טוען שחשוב לו, ארץ ישראל השלמה.

מאי גולן: איזה נזק?

מאי גולן: ישאלו תמימי דעת למיניהם.

מאי גולן: נזק בביטחון, קודם כול, במיוחד כשאתה נשען על מפלגה כמו מרצ, שקוראת להעמיד את חיילי צבא ההגנה לישראל לדין בהאג – מעשה חתרני ופשוט בלתי נתפס.

מאי גולן: אז איך אתה, נפתלי בנט, שנלחמת בסיירת, מוכן לקבל את זה?

מאי גולן: מה, הכול כשר וחוקי כדי להיות ראש ממשלה, עלה תאנה?

מאי גולן: על הנזק העצום לתיקונים הקריטיים במערכת המשפט, שעבורם ולמענם כל המחנה הלאומי עוצר את נשימתו כבר דיברנו.

מאי גולן: אתה ושותפתך אילת שקד יכולים לשכוח מקידום רפורמות במערכת המשפט, מפסקת ההתגברות, שאותה הצבתם בראש המצע שלכם בבחירות – שיש לה, אגב, סוף כל סוף רוב בכנסת הזאת, רוב אמיתי לימין, ובעיקר – –

יריב לוין: משפט אחרון.

יריב לוין: משפט אחרון.

מאי גולן: – – ובעיקר מהשבת – –

מירב בן ארי: – – –

מאי גולן: – – הכוח אל הכנסת בהפרדת רשויות, שאותו אתם תיתנו לדיקטטורה של שופטי בג"ץ רק כדי שימשיכו לשלוט עלינו.

מאי גולן: כל זה – בלי לדבר על הנזק העצום במאבק שלנו אל מול ההסתננות הבלתי-חוקית.

מאי גולן: בואו, תסבירו לי איך תקיימו את אחת מהבטחות הבחירות הבולטות ביותר שלכם: איך תוציאו מפה מאות אלפי מסתננים בלתי חוקיים – עם מרב מיכאלי וניצן הורביץ או אולי עם הרשימה המשותפת?

מאי גולן: אתם מסכנים בהישארותם של המסתננים את המשך הדמוקרטיה ודיקטטורה של בית המשפט העליון.

מאי גולן: אני אומרת פה בכנות – אני מסיימת: היום פסח שני.

מאי גולן: זה היום שמלמד שגם אם מפספסים משהו עוד ניתן לתקן.

מאי גולן: נפתלי בנט, זאת ההזדמנות שלך.

מאי גולן: אני אומרת פה בכנות גמורה – –

יריב לוין: תודה.

יריב לוין: תודה רבה.

מאי גולן: משפט אחרון.

יריב לוין: לא, באמת משפט אחרון, וקצר.

מאי גולן: משפט אחרון.

מאי גולן: – – בכנות גמורה: אם תחליט לפעול כך, אות קין יהיה על מצחך לנצח, ולבטח יביא את סופה של הקריירה הפוליטית שלך.

מאי גולן: תודה רבה.

יריב לוין: תודה.

יריב לוין: סגן השר יואב קיש, סגן השר קיש – מוותר; חבר הכנסת שמחה רוטמן, חבר הכנסת רוטמן, איפה הוא?

יריב לוין: איפה הוא?

יריב לוין: מוותר.

יריב לוין: חבר הכנסת יבגני סובה, בבקשה.

יבגני סובה: אדוני היושב-ראש, חבריי חברי הכנסת, אני חייב להגיד שאני לא מקנא בצופים של ערוץ הכנסת.

יבגני סובה: גם ככה קשה לעשות רייטינג מפוליטיקה, אבל לנוכח מה שקורה בחודשים האחרונים, הם עלולים לאבד גם את הצופים האחרונים.

יבגני סובה: אני מדמיין לרגע: אם לעשות "השתק" לתמונה הזאת, אפשר לראות פה אידיליה – ח"כים מדברים אחד עם השני, חיוכים – – –

מאי גולן: – – –

יבגני סובה: רגע, אל תפריעי לי.

יבגני סובה: לא הפרעתי לך.

יבגני סובה: אל תפריעי.

יבגני סובה: שמענו אותך בלי הפסקה פה.

יבגני סובה: אנשים פה מחייכים, מדברים אחד עם השני, אבל אם לרגע ישימו פה קול – הבלגן מתחיל לחגוג.

יבגני סובה: עכשיו, אדוני היושב-ראש, אני אגיד פה – אני רוצה לפנות לוותיקי הבית הזה.

יבגני סובה: יש פה ותיקים, 20 שנים, 30 שנים, נכון?

יבגני סובה: כמה אתם – 30 שנה פה בכנסת?

יבגני סובה: אתם זוכרים שהייתה פה פעם הידרדרות כזאת בפוליטיקה הישראלית?

יבגני סובה: לא זוכרים, נכון?

יבגני סובה: האמת, בצורה אובייקטיבית, עזבו קואליציה–אופוזיציה: תגידו, אתם זוכרים הידרדרות כזאת?

יבגני סובה: לא זוכרים, נכון?

יבגני סובה: אנחנו, אני לא יודע אם אנחנו נגיע לסבב חמישי – אני מקווה שלא, אני מקווה שלא נגיע – אבל ארבעה סבבים של בחירות אנחנו מדברים על מושג שכולכם שכחתם ממנו: קווי יסוד.

יבגני סובה: מהם קווי היסוד שלכם, של הקואליציה?

יבגני סובה: אתם הרי כל הזמן אומרים: ניצחנו בבחירות.

יבגני סובה: ניצחתם – תרכיבו ממשלה.

יבגני סובה: בבקשה.

יבגני סובה: מי מפריע לכם להרכיב ממשלה?

יבגני סובה: אם אתם ניצחתם בבחירות, תרכיבו ממשלה.

יבגני סובה: מה אתם רוצים מבנט, מסער, מליברמן?

יבגני סובה: תרכיבו ממשלה.

יבגני סובה: קיבלתם מנדט מהעם, ניצחתם בבחירות, הנדסתם את התודעה, כמו שאתם אומרים עם השופרות שלכם בתקשורת – תפדל, כמו שאומרים החברים שלנו מרשימות נוספות, תרכיבו ממשלה.

יבגני סובה: אם אתם לא מסוגלים להרכיב ממשלה, מה אתם רוצים?

יבגני סובה: זאת השאלה.

יבגני סובה: עכשיו, כשאנחנו מדברים על קווי יסוד אז אנחנו לא מדברים על הכיסאולוגיה – –

מאי גולן: – – –

יריב לוין: חברת הכנסת – – –

יבגני סובה: – – לא מדברים על הכיסאולוגיה, לא מדברים על הכיסאות והג'ובים.

מאי גולן: – – –

יבגני סובה: מדברים על הדברים – –

יריב לוין: חברת הכנסת גולן.

יבגני סובה: – – שחשובים למדינת ישראל.

יריב לוין: חברת הכנסת גולן.

יבגני סובה: אדוני היושב-ראש, היא לא מפריעה לי, כי אני לא שומע אותה.

יבגני סובה: זה בסדר.

יבגני סובה: אבל תדברו על דברים שהם מהותיים לממשלה, תדברו על הדברים שחשובים בקווי היסוד.

יבגני סובה: על מה אתם מדברים?

יבגני סובה: כן יהיה ראשון ברוטציה, לא יהיה ראשון ברוטציה; כן ישב בבלפור, לא ישב בבלפור.

יבגני סובה: חברים, אתם אלו שמדרדרים את הכנסת והפוליטיקה הישראלית.

יבגני סובה: הגיע הזמן שתצטננו באופוזיציה, ואני מקווה שכמה שיותר מהר תקום ממשלת שינוי ונתחיל באמת לדבר על קווי יסוד, אם זה שירות צבאי לכולם, אם זה כלכלה לכולם, אם זה מעמד הביניים שצריך לעזור לו, שהוא לא מיוצג בכנסת בעשר השנים האחרונות בכלל.

יבגני סובה: אנחנו מדברים על קווי יסוד ואתם מדברים על הכיסאות – זאת הבעיה שלכם.

יבגני סובה: ותפסיקו לדבר שטויות – לא ניצחתם בבחירות.

יבגני סובה: תודה רבה.

יריב לוין: תודה.

יריב לוין: חבר הכנסת ישראל אייכלר, בבקשה.

יריב לוין: חבר הכנסת אייכלר, חבר הכנסת אייכלר, איפה הוא?

יריב לוין: חבר הכנסת ישראל אייכלר – לא נמצא; חברת הכנסת שרן השכל, בבקשה.

קריאה: – – –

יריב לוין: יעלו את זה.

יריב לוין: פשוט, אנשים ביקשו אחרי הרשימה ואפשרתי לכולם, זאת הסיבה, לכן זה עדיין לא מוקלד.

שרן השכל: תודה רבה, אדוני היושב-ראש.

שרן השכל: חבריי חברי הכנסת, אני הייתי צריכה שנייה לשפשף את העיניים ולראות, כי הייתי בטוחה שאולי בצלאל סמוטריץ' ביקש איזו ועדה – ועדה שקשורה למיגור הפשיעה והאלימות בחברה הערבית; שקשורה לסוגיות הנגב בהקשר של החברה הערבית; נושאים כלליים הקשורים לרשויות המקומיות; אולי אכיפה של חוק קמיניץ; הסדרת ההתיישבות בנגב; ההתפשטות של הבנייה הבלתי-חוקית באזור הנגב.

שרן השכל: אבל שפשפתי את העיניים ופתאום ראיתי שאתם מצביעים כדי שמנסור עבאס יעמוד בראש הוועדה הזאת.

שרן השכל: חבריי, ככה נראית תחילתה של מכירת חיסול אידיאולוגית.

שרן השכל: ככה היא נראית: להעביר למנסור עבאס את היכולת או את הדיונים בוועדה שלו, דיונים של חקיקה שעוסקים בהשתלטות על קרקעות מדינה בנגב.

אופיר כץ: – – –

שרן השכל: אתה, אתה, אופיר כץ, הולך להצביע בעד הוועדה הזאת – – –

אופיר כץ: – – – איך עשית את זה?

שרן השכל: אתה מבין?

אופיר כץ: הצבעת עם בל"ד בשבוע שעבר.

שרן השכל: אתה מבין?

שרן השכל: עידית סילמן – –

אופיר כץ: עשיתם יד אחת עם בל"ד.

שרן השכל: – – את מצביעה בכנסת – –

אופיר כץ: את הצבעת – – –

שרן השכל: – – על היכולת של מנסור עבאס לבוא ולקיים דיונים בנוגע לנשק בלתי חוקי במגזר הערבי.

שרן השכל: הוא באמת כנראה יקיים דיוני עומק – הרבה יותר מהוועדה לביטחון פנים, נכון?

שרן השכל: ועדת הפנים, שאמורה לעסוק בזה.

שרן השכל: אם אנחנו נרצה או אתם מדברים על חקיקה כזאת או אחרת שמטפלת בהשתלטות על קרקעות, מי ידון בחקיקה הזאת, מנסור עבאס?

שרן השכל: קטי שטרית, אתם מוכרים.

קטי קטרין שטרית: אבל את – – –

שרן השכל: מכרתם.

שרן השכל: ככה נראית מכירת חיסול אידיאולוגית.

אופיר כץ: – – –

שרן השכל: אתם, בהצבעה הזאת, מוכרים את הנגב, מוכרים את קרקעות המדינה – זה מה שאתם עושים בהקמת הוועדה הזאת.

שרן השכל: לשם, בשביל זה רציתם להיכנס לכנסת – כדי להילחם בשביל מנסור עבאס?

שרן השכל: באמת, המון בהצלחה.

שרן השכל: כל הכבוד, עלק ממשלת ימין על מלא, כשעומד בראש הוועדות שלכם מנסור עבאס.

שרן השכל: בהצלחה.

יריב לוין: חברת הכנסת עאידה תומא סלימאן, בבקשה.

יריב לוין: חברת הכנסת עאידה תומא סלימאן, בבקשה.

עאידה תומא סלימאן: כבוד היושב-ראש, חברי כנסת נכבדים, שש שנים אני כבר בכנסת הזאת, וחשבתי שראיתי את הכול.

עאידה תומא סלימאן: חשבתי שהכנסת ההזויה הזאת לא תלך ותידרדר עוד יותר, ואתם מצליחים להפתיע אותי כל פעם מחדש, מכל הכיוונים.

עאידה תומא סלימאן: הנאום חוצב הלהבות, שרן – תירגעי.

עאידה תומא סלימאן: אני מבטיחה לך שהוועדה הזאת שלצערי הרב הולכת לקום לא תאיים במאומה על הדברים שאת אמרת.

עאידה תומא סלימאן: הייתי רוצה באמת לראות שוועדות הכנסת משנות את הסדר ומתייחסות לאוכלוסייה הערבית כאוכלוסייה שווה במדינה הזאת, כאזרחים שווים שהעניין שלהם והזכויות שלהם הם עניינן של כל ועדות הכנסת, כאשר – זה לא יכול להיות.

יריב לוין: חבר הכנסת גינזבורג והשרה גמליאל, אנא, לשבת.

יריב לוין: חבר הכנסת אופיר כץ וחבר הכנסת גפני, בבקשה לשבת.

יריב לוין: חבר הכנסת להב הרצנו וחברת הכנסת מאי גולן, בבקשה לשבת.

יריב לוין: חבר הכנסת מיקי זוהר – לשבת, לשבת.

עאידה תומא סלימאן: לכל אלה שחושבים שנרשם הישג אדיר היום בהקמת הוועדה הזאת – אני אומרת לכם שמה שנעשה הוא שבניתם ארגז חול לאוכלוסייה הערבית, חצר אחורית, כשאמרתם: תלכו שם ותקוננו ותוציאו קצת קיטור, כי הוועדה הזאת – לא יהיה בידיים שלה חוץ מלדון ולדון ולדון, והיא לא תוכל לקבל החלטות, ואם יהיו החלטות, היא לא תביא אותן לכדי מימוש.

עאידה תומא סלימאן: לצערי הרב, כשאנחנו מדברים על השפעה, אנחנו מדברים על השפעה על כלל המערך הפוליטי במדינה הזאת, על כל הגישה שמתייחסת אלינו כנתינים.

עאידה תומא סלימאן: לא נקבל לידיים שלנו מה שאנחנו חושבים שהוא הישג כאשר הוא ממחיש את הגישה שאומרת שאנחנו לא חלק מהאזרחות במדינה ושאנחנו – אין לנו מה להתייחס אליו בצורה רצינית.

עאידה תומא סלימאן: אני רוצה לראות מישהו מקים ועדה לטפל בענייני היהודים במדינה אירופית – איך התגובה של כולם תהיה?

עאידה תומא סלימאן: זאת בעיניי גישה פטרונית, גזענית, והיא לא מיטיבה עם האוכלוסייה.

עאידה תומא סלימאן: אנחנו כן רוצים להיות בכל הוועדות ואנחנו רוצים להשפיע.

עאידה תומא סלימאן: ההישג הגדול הוא כאשר יעמוד מישהו מחברי הכנסת הערבים – –

יריב לוין: משפט אחרון, בבקשה.

עאידה תומא סלימאן: – – בראש ועדה סטטוטורית, מחוקקת, שמתייחסת לכלל הבעיות של האוכלוסייה הערבית.

עאידה תומא סלימאן: מה שקורה היום זה חזרה 40, 50 שנה אחורה, לממשל הצבאי, אבל הפעם, לצערי הרב, המוכתר יהיה ערבי.

יריב לוין: תודה רבה.

יריב לוין: חבר הכנסת שלמה קרעי, בבקשה.

שלמה קרעי: אדוני היושב-ראש, כנסת נכבדה, "כי הנה אויביך – – – נשאו ראש.

שלמה קרעי: על עמך יערימו סוד, ויתיעצו על צפוניך.

שלמה קרעי: אמרו: לכו ונכחידם מגוי, ולא יזכר שם ישראל עוד".

שלמה קרעי: תראה מה קורה, בנט, בגלל ריצת האמוק שלך לזרועות הורוביץ, אבתיסאם, מיכאלי ומנסור עבאס: אויבינו מריחים את הממשלה הרופסת, המתנצלת ואכולת השנאה העצמית שאתה הולך להקים להם.

שלמה קרעי: הם מבינים, בנט, שאתה שקוע עמוק בטירוף החושים הזה – אאודי ושיירה מפוארת – ואפילו לא מנסים להסתיר את מה שהם מכינים לנו: טרור בחוצות ירושלים, טילים על ערי הדרום, ילדים מבוהלים.

שלמה קרעי: חליפת ראש הממשלה שאתה תופר לעצמך כבר עולה לנו בדמים מרובים.

שלמה קרעי: לא תוכל אחר כך לרחוץ בניקיון כפיך.

שלמה קרעי: חזור בך.

שלמה קרעי: קראנו בשבת בפרקי אבות: "רבי חנינא סגן הכוהנים אומר: הווי מתפלל בשלומה של מלכות".

שלמה קרעי: אבל לשלומה של איזו מלכות אתה רוצה שנתפלל, בנט?

שלמה קרעי: מלכות שרוצה להפקיר את חיילי צה"ל בידי שונאי ישראל בהאג?

שלמה קרעי: מלכות שקוראת לאימהות לא לשלוח את ילדיהן לצבא ההגנה לישראל?

שלמה קרעי: מלכות עם נציגים שהתבוללותם אומנותם, שרוצה להשמיד רוחנית את העם היהודי, או מלכות שחולמת להשמיד פיזית את זיכרון יעקב?

שלמה קרעי: מלכות שרוצה ליישם את לקחי ההתנתקות ביהודה ושומרון?

שלמה קרעי: מלכות שמחבקת מחבלים?

שלמה קרעי: רק לפני כמה ימים דאגו יש עתיד, כן, כן, לסכל החלטה היסטורית בדירקטוריון קק"ל על גאולת קרקעות ביהודה ושומרון.

שלמה קרעי: אלה החברים שלכם, סער ובנט?

שלמה קרעי: זו המלכות שאתם רוצים להקים לנו כאן, בארץ נחלת אבותינו?

שלמה קרעי: זו המלכות שאתם רוצים שנתפלל לשלומה?

שלמה קרעי: זו מלכות הרשעה.

שלמה קרעי: עדיף לשבת 12 שנה במערה ולא לראות איך היא משמידה והורסת כל חלקה טובה במדינת ישראל.

שלמה קרעי: ישעיה הנביא התנבא: "וגר זאב עם כבש", אבל הוא בוודאי לא התכוון לעקוד את הכבש לפני הזאב.

שלמה קרעי: אתם כופתים את רוחו וגופו של העם הזה בפני אויבינו המבקשים להשמידנו.

שלמה קרעי: המהלך שלכם, בנט וסער, אם יקרה בסופו של דבר, ייזכר לדיראון עולם בספר דברי הימים של מדינת ישראל.

שלמה קרעי: אתם תצטרפו שם לליברמן וחבורתו ככאלה שהקריבו את מדינת ישראל על מזבח פולחן האישיות העצמי שלהם.

שלמה קרעי: חזרו בכם.

שלמה קרעי: יש עדיין הזדמנות להקים כאן ממשלת ימין על מלא.

שלמה קרעי: ותרו על השנאה – –

יבגני סובה: – – –

שלמה קרעי: – – והאינטרסים האישיים ובואו, תצטרפו.

שלמה קרעי: עזבו אתכם מהממשלה הרופסת והמוותרת שתהיה בושה וחרפה לדיראון עולם.

שלמה קרעי: תודה.

יבגני סובה: שכחת – – –

יריב לוין: תודה.

יריב לוין: חברת הכנסת מירב בן ארי, בבקשה.

יריב לוין: רבותיי, כל מי שרוצה להצביע ומקומו למעלה – שיעלה למעלה.

יריב לוין: אני מבקש להבהיר לכולם שבשעה 19:15 נצא להפסקה של שעה כדי לאפשר את ארוחת שבירת הצום.

יריב לוין: לפיכך, אם רוצים להספיק את ההצבעה לפני כן – שאנשים יעלו למעלה ונוכל לבצע את העניין הזה במהירות.

יריב לוין: בבקשה, חברת הכנסת מירב בן ארי.

מירב בן ארי: תודה, אדוני היושב-ראש.

מירב בן ארי: חבריי וחברותיי חברי הכנסת, האמת היא שאחרי שנתיים שלא נאמתי פה, במליאה, חשבתי שאדבר על משהו אחר, אבל יצא – תכננתי לי סוג של נאום בכורה, כי בכל זאת, שנתיים הייתי באזרחות, אבל לא יצא, אז אני כן רוצה להגיד לך משהו, ווליד – אמרתי לך גם בוועדה ואני אגיד לך: הנושאים של החברה הערבית צריכים להיות בכל ועדות הכנסת – בחינוך, ברווחה, בפנים, בכלכלה, בהגנת סביבה, במדע, במחקר – בכל דבר.

מירב בן ארי: אני חושבת שאנחנו עושים עוול היום בלהקים ועדה מיוחדת לחברה הערבית, בדיוק כמו שאני בטוחה שמרגי, חברי – תגיד לו שנייה שיעצור; בכל זאת, הוא לא שמע אותי שנתיים, אז מילה אחת.

מירב בן ארי: איך היית מקבל אם היינו מקימים לכם היום ועדה מיוחדת למגזר החרדי?

מירב בן ארי: היה נראה לך הגיוני שלחברה החרדית נקים ועדה?

מירב בן ארי: לא.

מירב בן ארי: למה?

מירב בן ארי: כי אם אנחנו חלק מעם אחד, אז כל העניינים של החברה הערבית צריכים להתנהל בכל ועדות הכנסת, ולהקים ועדה אחת מיוחדת זו טעות.

מירב בן ארי: אבל אני אגיד לך עוד משהו: בשבע ועדות הייתי חברה במשך ארבע שנים.

מירב בן ארי: ועדה מיוחדת, אם היא לא ממוקדת – כמו שאחמד טיבי הציע, למיגור האלימות – יהיה לה מאוד קשה לקדם משהו בכנסת הזאת.

מירב בן ארי: הלוואי שתצליחו, אבל אני מצטערת לומר שאני סקפטית, אני פשוט לא מאמינה.

מירב בן ארי: עברתי יותר מדי ועדות מיוחדות.

מירב בן ארי: מילה אחרונה בדקה שנותרה לי, כי לא דיברנו עליה: היום נשברה תקרת זכוכית בכנסת ישראל.

מירב בן ארי: היום מונתה ליו"ר ועדה חברה שלי, שהיא לא פה אבל היא בטח שומעת, חברת הכנסת אורנה ברביבאי.

מירב בן ארי: אני חושבת שכל אישה וכל גבר צריכים להיות גאים.

מירב בן ארי: זה אולי נראה לכם דבר מובן מאליו, אבל אני הייתי ארבע שנים בוועדת חוץ וביטחון, ואבי דיכטר, שהיה יו"ר הוועדה שלי, אומנם היה יו"ר מצוין, אבל כל אישה שהייתה בוועדה הזאת – בכל פעם שהיא דיברה, היה מין רחש בקהל, כאילו מין חוסר סבלנות מוחלט כלפי הנשים.

מירב בן ארי: תשאלו את שלי יחימוביץ', תשאלו את מרב מיכאלי – הן יגידו לכם – –

יריב לוין: משפט אחרון, בבקשה.

מירב בן ארי: – – שכשנשים היו מדברות בוועדת חוץ וביטחון, לא הייתה סבלנות.

מירב בן ארי: ואני מאוד מקווה – משפט אחרון, אדוני היו"ר.

מירב בן ארי: תן לי קצת גרייס אחרי תקופה ארוכה – – –

יריב לוין: לא, אי-אפשר, כי אנחנו ב-19:15 יוצאים להפסקה.

מירב בן ארי: הינה, אני מסיימת.

מירב בן ארי: אני מאוד מקווה שבזכות זה שיש יו"ר ועדה אישה הדברים ישתנו.

מירב בן ארי: תודה רבה.

יריב לוין: תודה.

יריב לוין: חברת הכנסת אמילי מואטי, אחרונת הדוברים, בבקשה.

יריב לוין: רבותיי, נא לשבת, שנוכל לעבור להצבעה באופן מיידי אחרי הדברים של אמילי מואטי וסיכום קצרצר בן שניות אחדות של יושב-ראש הוועדה.

אמילי חיה מואטי: אדוני היושב-ראש, חברות וחברים, אנטישמיות היא לא עניין פנים-קהילתי אלא סוגיה שמדינת ישראל חייבת להכביד בה ראש כאשר יהודים בעולם מאוימים.

אמילי חיה מואטי: הרצח של שרה חלימי באפריל 2017 טלטל את הקהילה היהודית בצרפת.

אמילי חיה מואטי: לשרה, זכרה לברכה, יש משפחה בישראל.

אמילי חיה מואטי: אני קוראת לישראל הרשמית לא רק לחבק את המשפחה, אלא להעמיד לרשותם את טובי המוחות שיאפשרו להם להתמודד עם התקופה האיומה שהם עוברים.

אמילי חיה מואטי: ישראל צריכה לאפשר ליהודי צרפת שרוצים זאת לעלות ארצה.

אמילי חיה מואטי: לא די בלקרוא להם לבוא לכאן, אלא לאפשר להם לנהל כאן חיים מקצועיים וחברתיים, שכן רבים מהם עוזבים את הארץ בשנה הראשונה – לא מוצאים את עצמם מבחינה מקצועית, התעודות שלהם לא מאושרות כאן, ולכן הם חוזרים לצרפת.

אמילי חיה מואטי: תודה רבה וערב טוב.

יריב לוין: תודה רבה.

יריב לוין: חברות וחברי הכנסת, נא לשבת.

יריב לוין: אני מזמין את יושב-ראש הוועדה המסדרת חבר הכנסת מיקי זוהר לסכם, ואנחנו מייד אחרי הסיכום עוברים לשתי הצבעות.

יריב לוין: ההצבעה הראשונה – על בחירת הסגנים הזמניים.

יריב לוין: יש לך דקה, או שאנחנו לא נספיק.

הוועדה המסדרת): אני רק רוצה להזכיר לכולם שאם לא נספיק לעשות את ההצבעה עד 19:15 נצטרך לדחות אותה ל-20:15, ואני מקווה שכל הסיעות נוכחות פה בבית כדי שנוכל להצביע.

הוועדה המסדרת): אדוני היושב-ראש, חבריי חברי הכנסת, בהמשך להודעתי בדבר הרכב הוועדות, אבקש להבהיר מיהם הנציגים של הרשימה המשותפת.

הוועדה המסדרת): בוועדה המסדרת: אחמד טיבי ועופר כסיף; בוועדה המיוחדת לענייני החברה הערבית: אוסאמה סעדי; בוועדת הכספים: אחמד טיבי, וממלא מקומו – סמי אבו שחאדה; בוועדת חוץ וביטחון לא נמסרו שמות על ידי הרשימה המשותפת.

הוועדה המסדרת): כמו כן, בוועדה המיוחדת לענייני החברה הערבית, מטעם יהדות התורה יכהן חבר הכנסת ישראל אייכלר, ומטעם כחול לבן יכהן חבר הכנסת איתן גינזבורג.

הוועדה המסדרת): חברים, ברשותכם אני רוצה לומר, אני שמח – – –

יריב לוין: אם אתה רוצה לומר, לא תהיה הצבעה.

הוועדה המסדרת): מילה אחת.

הוועדה המסדרת): אני רק שמח לומר שהגענו להסכמות עד כמה שרק היה ניתן כדי להניע את עבודת הכנסת.

הוועדה המסדרת): אני מברך על ההחלטה, ואני מבקש מכולכם להצביע בעד ההחלטה.

הוועדה המסדרת): תודה.

יריב לוין: תודה רבה.

יריב לוין: חברות וחברי הכנסת, נא לשבת.

יריב לוין: השרים, לשבת.

יריב לוין: אנחנו רוצים להצביע, שלא נתעכב פה שעה שלמה.

יריב לוין: אם כן, אנחנו עוברים להצבעה על ההודעה הראשונה, על הודעת הוועדה המסדרת – – –

יואב קיש: תעשה שמית.

יריב לוין: לא, אז אנחנו נצטרך לחכות, רבותיי.

יריב לוין: רבותיי.

יריב לוין: אם כן, אנחנו עוברים להצבעה הראשונה, על המלצת הוועדה המסדרת בדבר בחירת סגנים זמניים ליושב-ראש הכנסת כפי שהוצגה על ידי יושב-ראש הוועדה המסדרת.

יריב לוין: הצבעה.

יריב לוין: בעד הצעת הוועדה המסדרת – 55

יריב לוין: נמנעים – אין

יריב לוין: בעד – 55, נגד – 35.

יריב לוין: בלי מחיאות כפיים, בבקשה.

יריב לוין: אני קובע שהמלצת הוועדה המסדרת בדבר בחירת סגנים זמניים ליושב-ראש הכנסת התקבלה, ואני מברך את הסגנים שהתקבלו.

יריב לוין: אני עובר להצבעה על המלצת הוועדה המסדרת להקמת ועדה מיוחדת לענייני החברה הערבית.

יריב לוין: הצבעה.

יריב לוין: בעד הצעת הוועדה המסדרת – 57

יריב לוין: נמנעים – 15

יריב לוין: אם כן, בעד – 57, אחד נגד, 15 נמנעים.

יריב לוין: לפיכך אני קובע שהמלצת הוועדה המסדרת להקמת ועדה מיוחדת לענייני החברה הערבית התקבלה אף היא.

יריב לוין: חברות וחברי הכנסת, אנחנו יוצאים להפסקה עד לשעה 20:15 לצורך ארוחת הפסקת הצום, ואז אנחנו נחדש את הדיון בתקנות השונות שנוגעות לנגיף הקורונה.

יריב לוין: הפסקה.

בשעה 19: << הפסקה >>

בשעה 19: << נושא >> הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 17), התשפ"א–2021; << נושא >>

בשעה 19: << נושא >> הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 31), התשפ"א–2021 << נושא >> [נספחות.

בשעה 19: ]

יריב לוין: חברות וחברי הכנסת, אני מחדש את הישיבה, ואנחנו עוברים לדיון בשורה של תקנות שנוגעות להתמודדות עם נגיף הקורונה החדש.

יריב לוין: אנחנו נקיים דיון משולב בתקנות האלה ולאחר מכן, כמובן – הצבעה נפרדת על כל אחת מהן.

יריב לוין: התקנות שבפנינו: תקנות סמכויות מיוחדות להתמודדות עם נגיף הקורונה החדש (הוראת שעה) (חובת ביצוע בדיקה בכניסה לישראל) (תיקון מס' 2), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 17), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 37), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 31), התשפ"א–2021.

יריב לוין: אני מזמין את סגן שר הבריאות יואב קיש להציג את ארבע התקנות.

יואב קיש: כבוד היושב-ראש, חברות וחברי הכנסת, למעשה, אכן דיון משולב – אני חושב שהפתיח של כל התקנות הוא אחיד, כי בעצם אנחנו מביאים בפני הכנסת הצעה לאישור הוראות תקנות לפי חוק נגיף הקורונה החדש.

יואב קיש: אני אעבור בהמשך על כל אחת מהן, אבל הרקע הוא שבהתאם למנגנון הקבוע בחוק, כל עוד לא מתקבלת החלטה על ידי ועדת החוקה, על מליאת הכנסת לדון בתקנות ולאשרן או שלא לאשרן.

יואב קיש: כרגע לגבי תיקון סעיף 2 – ב-6 באפריל 2021, נוכח נתוני התחלואה ובעיקר החשש מיבוא תחלואה מחו"ל, הוסיפו את תיקון מס' 2 לתקנות העיקריות.

יואב קיש: תיקון זה מתקן ומאריך את הסמכויות, ובעצם מאפשר חובת ביצוע בדיקה בכניסה לישראל עד יום 4 במאי 2021, וזה כולל חובה על אדם הנכנס לישראל דרך תחנות גבול שאינן שדה תעופה לבצע בדיקת קורונה 72 שעות לפני הכניסה לישראל, ובשדה תעופה או במעבר גבול ימי או יבשתי – בדיקת קורונה נוספת עם כניסתו לישראל.

יואב קיש: זה כמובן מחייב, על מנת להפחית את הסיכון בחדירת וריאנטים לישראל.

יואב קיש: אני יכול לומר פה במאמר מוסגר שהיום בעצם החשש המרכזי זה הווריאנט ההודי, שמשתולל בהודו – ואולי מפה לשלוח גם חיזוק.

יואב קיש: אני רוצה לומר גם שמשרד הבריאות עוסק אקטיבית באיך לעזור להודו להתמודד עם האירוע הכל-כך קשה שהם מתמודדים איתו.

יואב קיש: הווריאנט ההודי כנראה אלים מאוד, מידבק מאוד.

יואב קיש: אנחנו עדיין לא יודעים לומר מה ההשפעה שלו על אנשים מחוסנים.

יואב קיש: כל מי שאומתו עד היום בווריאנט ההודי, שהגיע מהודו – יש כעשרה היום במדינת ישראל.

יואב קיש: הם לא היו מחוסנים; שמונה עובדים זרים מהודו ושני ישראלים לא מחוסנים.

יואב קיש: אחד הדברים שהיום שוקלים זה את הנושא של עצירת כניסה וטיסות מהודו.

יואב קיש: אני חייב לומר שדעתי האישית היא שצריך לעשות כך, אבל זו דעתי האישית בלבד, לגבי הנושא של הווריאנט ההודי.

יואב קיש: בכל מקרה הבדיקות האלה של מה שאמרתי, סעיף 2, הן סופר-קריטיות, כי הן בעצם עוזרות לנו לעצור את החדירה של וריאנטים בשדה התעופה.

יואב קיש: הכנסת חובת הבדיקה השלילית בטווח של 72 שעות טרם העלייה לטיסות לישראל – שלום לחברת הכנסת מירב כהן, שאני חייב לומר שבדיונים בקבינט הקורונה הייתה שותפה פעילה ומשמעותית למשרד הבריאות בחשיבה וגם בהחלטות.

יואב קיש: אני חושב שחסרת לנו בקבינטים שלאחר מכן.

מירב כהן: תודה.

יואב קיש: ב-14 בפברואר נכנסה התקנה הזאת.

יואב קיש: היא הביאה לצמצום משמעותי ביותר באחוז החולים המגיעים מחו"ל לישראל.

יואב קיש: עם זאת, גם כאשר קיימת מדיניות של בדיקת טרום-כניסה לישראל, עדיין צריך לעשות בדיקות בשדה, וגם שם יש מאומתים, וגם בבידוד שלאחר מכן.

יואב קיש: זו החשיבות של כל שלושת השלבים האלה – הם תורמים להפחתת הסיכון לכניסת תחלואה למדינה, במיוחד של וריאנטים חדשים לנגיף.

יואב קיש: ללא אישור המליאה לתקנות אלה, יתבטלו התקנות העיקריות וחובת ביצוע הבדיקות הקבועה בהן.

יואב קיש: כמו כן, תתבטל האחריות הפלילית לעבירות הנובעות מהתקנות הללו, יוחזר כל קנס ששולם, וכל הליכי האכיפה יבוטלו.

יואב קיש: לכן, אבקש לאשר תקנות אלה בהתאם להצעה המונחת – זה הנושא השני.

יואב קיש: אני עובר לתיקון 17.

יואב קיש: אני לא עובר על ההקדמה – עשיתי אותה לכל הדברים – ואני רק אדבר על מה שמדבר סעיף 17.

יואב קיש: הוא מדבר על ההגבלות על הפעלת שדה התעופה עצמו.

יואב קיש: הוא מדבר על כך שתיקון זה מאריך את תוקף תקנות סמכויות להתמודדות עם נגיף הקורונה בנושא הגבלות על הפעלה שדה תעופה, בעיקר את התנאים וההגבלות להפעלת כלי טיס ושדות תעופה והשוהים בהם.

יואב קיש: הגבלות אלו נקבעו בהתאם לסמכות הממשלה, וכוללות בין השאר איסור עלייה למטוס ללא הצגת בדיקה שלילית, כללים לטיפול בגילוי אדם עם תסמינים על המטוס, כללי עלייה וירידה מהמטוס והתנהלות במטוס ובשדה התעופה.

יואב קיש: ההגבלות המפורטות בתקנות נדרשות לצורך הגנה על בריאות הציבור, והדבר נכון במיוחד בנתב"ג, המתאפיין בשהות ממושכת של אלפי אנשים ביום במקום סגור, חלקם בקבוצות סיכון וחלקם ממדינות שבהן יש סיכון מוגבר להתפשטות הנגיף ווריאנטים לנגיף.

יואב קיש: אני לא אחזור על הנושאים הנוספים שאמרתי.

יואב קיש: תיקון זה, תיקון 17 לתקנות התעופה – אומנם מאז תיקון זה אושר גם תיקון 18, שהאריך את תוקפן עד 6 במאי, אך ללא אישור המליאה לתקנות אלה תתבטל האחריות הפלילית לעבירות הנובעות מתקנות אלה, כפי שאמרתי גם בהמשך לעניין זה.

יואב קיש: אני עובר לעוד שני תיקונים: תיקון 37, שגם הגיע להצבעת המליאה, עוסק בשורה של הקלות הנוגעות לפעילות עסקים הפועלים עם ובלי תו ירוק, וכן הוראת שעה לעניין טקסי יום הזיכרון לחללי מערכות ישראל.

יואב קיש: כמו כן, התקנות שלפניכם כוללות הארכת תוקף של הסדרים הקבועים בתקנות, הגבלות על פעילותם של עסקים וחובת הפעלת חלק מהעסקים, כגון אולמות אירועים, מועדונים, חדרי כושר, כנסים ואירועים גדולים, בתו ירוק.

יואב קיש: אומנם תקנות אלה פקעו והוארכו במסגרת תיקון 38, שהמועד לאישורו במליאה טרם חלף.

יואב קיש: עם זאת, ללא אישור המליאה לתקנות אלה, תתבטל האחריות הפלילית לעשיית העבירות הנובעות מהן, יוחזר כל קנס ששולם ויבוטלו כל הליכי אכיפה, לכן אבקש לאשר תקנות אלה.

יואב קיש: אני עובר לתיקון האחרון, תיקון 31, שעוסק במוסדות החינוך.

יואב קיש: למעשה, בתיקונים אלה נקבעו כמה תיקונים לתקנות החינוך, ואלה עיקרם; למעשה, הם הקלות:

יואב קיש: הרחבת האפשרות לקיים בחינות במוסדות להשכלה גבוהה; הוספת לימודים במוסד חינוך רשמי למחוננים; הורדת שיעור המחוסנים והמחלימים הדרוש ללמידה מלאה בכיתות י"א וי"ב; ביטול הקפסולות בכיתה ד'; הקלה בקפסולות במסגרת שיעור חינוך גופני; לימודים מעשיים – חבר הכנסת קריב אמר לי: מה קורה עם ה'-ו'?

יואב קיש: אני חושב שאתה צודק, אבל אנחנו עושים צעד אחר צעד, ואנחנו טיפה יותר זהירים, יש אולי כאלה שיגידו זהירים מדי; אולי במקרה הזה עדיף להיות זהיר מדי מאשר לא זהיר, אבל זה דיון כשלעצמו.

יואב קיש: כרגע מדובר, כמו שאמרנו, על ביטול הקפסולות בכיתה ד'; הקלה בקפסולות במסגרת שיעורי חינוך גופני; לימודים מעשיים ופעילות נבחרות ומועדוני ספורט בית ספריים ומוסדות המשתתפים בתוכנית מגן חינוך; אפשרות לשיעורי שחייה במסגרת הלימודים בבית הספר גם בבריכות מקורות; הקלה בהגבלת התפוסה בלימודים של מוסדות להשכלה או הכשרה מקצועית; הקלה בהגבלה על ערבוב קבוצות בצהרונים; הארכת הוראת השעה בעניין פעילות קייטנות; ביטול הצהרות בריאות; עדכון התוספת לתקנות לפי סיווג הרמזור והארכת תוקף עד ל-13 לאפריל.

יואב קיש: מאז אכן לא אושרו תיקונים נוספים והן פקעו, אולם ללא אישור המליאה תתבטל האחריות הפלילית, כפי שאמרתי, בכל התקנות האחרות.

יואב קיש: לכן, אבקש לאשר תקנות אלו – תיקון מס' 31.

יואב קיש: עד כאן דיון משולב בכל התקנות.

יריב לוין: תודה רבה לסגן השר יואב קיש.

יריב לוין: יש לנו רשימות דוברים לכל אחת מהתקנות, וכדי שלא נקפח בטעות אף אחד אני פשוט אעבור על כל הרשימות של כל התקנות כולן, וכמובן כל מי שידבר יכול לעשות זאת פעם אחת.

יריב לוין: אם כן, חבר הכנסת עופר כסיף – איננו; חבר הכנסת אוריאל בוסו – איננו; חברת הכנסת תמר זנדברג – איננה; חבר הכנסת אחמד טיבי – איננו; חברת הכנסת מירב בן ארי – איננה; חברת הכנסת קרן ברק – איננה; חבר הכנסת סעיד אלחרומי – איננו.

יריב לוין: חברת הכנסת מירב כהן, בבקשה.

מירב כהן: שלום.

מירב כהן: אני רוצה לדבר על נושא שממש בימים אלה, ימים של תחילת החזרה לשגרה ממגפת הקורונה, מבעבע בעוצמה מתחת לפני השטח ומחייב התייחסות בדחיפות – מגפת הבדידות.

מירב כהן: חשוב לי לחדד מדוע אנו נמצאים כעת בנקודת זמן קריטית; מדוע דווקא עכשיו, כשלכאורה חוזרים לשגרה, הסכנה היא גדולה במיוחד.

מירב כהן: אני אסביר: גורמי המקצוע בתחום בריאות הנפש מסבירים ומזהירים כי במהלך משבר לאנשים קשה, אך הם מתמודדים, הם נאבקים, כי יש בהם תקווה שבסיום המשבר המצב ישתפר.

מירב כהן: הבעיה מתחילה בנקודת הזמן הקריטית שבה אנו נמצאים כיום, כאשר מסתיים המשבר ומורגשת חזרה לשגרה ולחיים נורמליים.

מירב כהן: כשהמשבר מסתיים והמציאות של אותו אדם הסובל מאבטלה או מבדידות חברתית – לא משתנה המצב הזה, אז מגיע שלב של אובדן התקווה.

מירב כהן: משברים גלובליים מהעבר מלמדים אותנו כי הסיכון לעלייה במקרי התאבדויות, מתוך אותו ייאוש שמשתלט על הנפש, עולה באופן משמעותי בשלב שאחרי המשבר.

מירב כהן: זה בדיוק השלב שבו אנחנו נמצאים כרגע.

מירב כהן: כתוצאה משנת הקורונה והסגרים שעברנו מעריך איגוד הפסיכיאטריה הישראלי שכ-10% מאוכלוסיית ישראל תסבול במהלך השנתיים הקרובות מהשלכות הבדידות.

מירב כהן: הבדידות הייתה קיימת בהיקפים גבוהים עוד לפני הקורונה, אבל בשנה האחרונה היא כמובן הרקיעה שחקים, כלומר, על פי ההערכות, המצוקה הנפשית הזאת תגיע לנפשם של כמיליון בני אדם בישראל הצפויים לסבול מבדידות ברמות שונות.

מירב כהן: בשנת 2020 נרשמה במוקדי ער"ן עלייה של כ-60% באיומי התאבדות לעומת שנת 2019, ושוב, עכשיו, עם תום המשבר והחזרה לשגרה, מגיעה התקופה הקריטית, במיוחד עבור אוכלוסיית הקשישים.

מירב כהן: בעולם המצב לא שונה בהרבה: בבריטניה, לפני הקורונה היו כתשעה מיליון קשישים הסובלים מבדידות, המהווים 13% מהאוכלוסייה.

מירב כהן: לנוכח נתון זה החליטה ממשלת בריטניה לשים את נושא המלחמה בבדידות כיעד אסטרטגי לאומי, ובמסגרתו הקימה הממשלה, כבר בשנת 2018, משרד ממשלתי לתכלול נושא הבדידות בראשות שרה לענייני בדידות.

מירב כהן: בשנה שעברה, במהלך כהונתי כשרה לשוויון חברתי, יזמנו והוצאנו לפועל תוכנית חירום למלחמה בבדידות, בעלות כוללת של 115 מיליון שקלים.

מירב כהן: התוכנית הזאת היא מענה ראשוני ומיידי להתמודדות לאומית עם משבר הבדידות, אבל זה לא מספיק לטווח הארוך.

מירב כהן: לנוכח הנתונים שזה עתה ציינתי, מדינת ישראל צריכה לשים את נושא הבדידות בראש סדר העדיפויות החברתי בשנים הקרובות, וחייבים לעשות זאת מהר.

מירב כהן: המציאות מאוד מתעתעת, הכול נראה שוב נורמלי, אבל עבור אלו שסובלים מבדידות העולם הוא קודר וקשה.

מירב כהן: לכן עלינו לפעול במהירות ובנחישות, לפני שיהיה מאוחר מדי.

מירב כהן: תודה רבה.

יריב לוין: זה אכן נושא בעל חשיבות עצומה.

מירב כהן: זה הטיימינג.

מירב כהן: זה נראה שהכול מאחורינו.

מירב כהן: זה הזמן – – –

יריב לוין: זה נכון, אגב, גם בימי שגרה, אבל זה בטח נכון בעקבות כל האירוע – – –

מירב כהן: אבל דווקא כשמצפים לצאת מהמשבר, הקושי הנפשי הוא הכי גדול, כי התקווה אובדת, ולכן זה הזמן.

יריב לוין: כן, כי זה לא קורה – ללא ספק.

יריב לוין: אני מאוד מקווה שבעניין הזה, שהוא בוודאי חוצה מחלוקות פוליטיות, נוכל להתגייס בכנסת הזאת ובאמת לעשות את מה שנדרש.

יריב לוין: בהחלט חשוב לשים את הנושא הזה על השולחן.

יריב לוין: תודה רבה.

מירב כהן: תודה לך.

יריב לוין: חבר הכנסת ישראל אייכלר – איננו; חברת הכנסת מיכל וולדיגר – איננה; חבר הכנסת אלעזר שטרן – איננו; חברת הכנסת יוליה מלינובסקי – איננה; חברת הכנסת מרב מיכאלי – איננה; חבר הכנסת יצחק פינדרוס – איננו; חבר הכנסת מתן כהנא – איננו; חבר הכנסת איימן עודה – איננו; חברת הכנסת עאידה תומא סלימאן – איננה; חבר הכנסת ווליד טאהא – איננו; חבר הכנסת עודד פורר – איננו; חבר הכנסת משה אבוטבול – איננו; חבר הכנסת עידן רול – איננו; חבר הכנסת מוסי רז – איננו; חבר הכנסת יואב סגלוביץ' – איננו; חברת הכנסת קטי שטרית – איננה; חבר הכנסת ינון אזולאי – איננו; חברת הכנסת מאי גולן – איננה; חבר הכנסת יעקב מרגי – איננו; חבר הכנסת אלכס קושניר – איננו; חבר הכנסת עיסאווי פריג' – איננו; חבר הכנסת איתן גינזבורג – איננו; חבר הכנסת ניצן הורוביץ – איננו; חבר כנסת אבי מעוז – איננו; חבר הכנסת אלי אבידר – איננו; חבר הכנסת שלמה קרעי – איננו; חבר הכנסת סמי אבו שחאדה – איננו; חבר הכנסת חמד עמאר – איננו; חבר הכנסת יבגני סובה – איננו; סגן השר דסטה גדי יברקן – איננו; חבר הכנסת יוסף טייב – מוותר; חבר הכנסת אוסאמה סעדי – אינו נוכח.

יריב לוין: זו הרשימה הראשונה.

יריב לוין: לא, יש הבדלים.

יריב לוין: אני עובר לרשימה השנייה: חבר הכנסת עופר כסיף – אינו נוכח; אחרי זה אוריאל בוסו – אינו נוכח; חברת הכנסת תמר זנדברג – אינה נוכחת; חבר הכנסת אחמד טיבי – אינו נוכח; חברת הכנסת קרן ברק – אינה נוכחת; חבר הכנסת סעיד אלחרומי – אינו נוכח; חברת הכנסת מירב כהן – דיברה; חבר הכנסת ישראל אייכלר – אינו נוכח; חברת הכנסת מיכל וולדיגר – אינה נוכחת; חבר הכנסת אלעזר שטרן – אינו נוכח; חברת הכנסת יוליה מלינובסקי – אינה נוכחת; חברת הכנסת מרב מיכאלי – אינה נוכחת; חבר הכנסת יצחק פינדרוס – אינו נוכח; חבר הכנסת מתן כהנא – אינו נוכח; חבר הכנסת איימן עודה – אינו נוכח; חברת הכנסת עאידה תומא סלימאן – אינה נוכחת; חבר הכנסת ווליד טאהא – אינו נוכח; חבר הכנסת עודד פורר – אינו נוכח; חבר הכנסת משה אבוטבול – אינו נוכח; חבר הכנסת עידן רול – אינו נוכח; חבר הכנסת מוסי רז – אינו נוכח; חבר הכנסת יואב סגלוביץ' – אינו נוכח; חברת הכנסת קטי שטרית – אינה נוכחת; חבר הכנסת ינון אזולאי – אינו נוכח; חברת הכנסת מאי גולן – אינה נוכחת; חבר הכנסת יעקב מרגי – אינו נוכח; חבר הכנסת אלכס קושניר – אינו נוכח; חברת הכנסת מירב בן ארי – אינה נוכחת; חבר הכנסת עיסאווי פריג' – אינו נוכח; חבר הכנסת איתן גינזבורג – אינו נוכח; חבר ניצן הורוביץ – אינו נוכח; חבר כנסת אבי מעוז – אינו נוכח; חבר הכנסת אלי אבידר – אינו נוכח; חבר הכנסת שלמה קרעי – אינו נוכח; חבר הכנסת סמי אבו שחאדה – אינו נוכח; חבר הכנסת חמד עמאר – אינו נוכח; חבר הכנסת יבגני סובה – אינו נוכח; סגן השר דסטה גדי יברקן – אינו נוכח; חבר הכנסת יוסף טייב – ויתר; חבר הכנסת אוסאמה סעדי – אף הוא איננו.

יריב לוין: אני עובר לרשימה השלישית, שהיא, כפי שאומרת המזכירה, אותה רשימה, אז צורך לחזור.

יריב לוין: הרשימה הבאה, בתיקון מס' 31 – לקרוא אותה או שגם שם אותו דבר?

קריאה: – – –

יריב לוין: אז מצוין.

יריב לוין: אם כך אנחנו יכולים לעבור להצבעה, אלא אם כן סגן השר מבקש לסכם.

יריב לוין: מוותר.

יריב לוין: אז אנחנו עוברים, חברות וחברי הכנסת, לארבע הצבעות.

יריב לוין: אפשר יהיה להצביע מכאן, מי שמקומו למעלה.

יריב לוין: נא לשבת.

יריב לוין: אנחנו עוברים תחילה להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (חובת ביצוע בדיקה בכניסה לישראל) (תיקון מס' 2), התשפ"א–2021.

יריב לוין: הצבעה.

יריב לוין: בעד התקנות – 9

יריב לוין: נמנעים – אין

יריב לוין: מי מבקש להוסיף את קולו?

יריב לוין: חבר הכנסת טייב בעד, אני מבין, וזה הכול.

יריב לוין: אם כן, יש לנו עשרה בעד, כולל קולו של חבר כנסת טייב, ללא מתנגדים, ללא נמנעים.

יריב לוין: אני קובע שתקנות סמכויות מיוחדות להתמודדות עם נגיף הקורונה החדש (הוראת שעה) (חובת ביצוע בדיקה בכניסה לישראל) (תיקון מס' 2), התשפ"א–2021, התקבלו ואושרו על ידי מליאת הכנסת.

יריב לוין: אני עובר להצבעה הבאה, על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 17), התשפ"א–2021.

יריב לוין: הצבעה.

יריב לוין: בעד התקנות – 9

יריב לוין: נמנעים – אין

יריב לוין: אני מוסיף את קולו של חבר הכנס טייב בעד – עשרה בעד, אין מתנגדים, אין נמנעים.

יריב לוין: אני קובע שתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 17), התשפ"א–2021, אושרו על ידי מליאת הכנסת.

יריב לוין: אני עובר להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 37), התשפ"א–2021 – החלק הנותר.

יריב לוין: הצבעה.

יריב לוין: בעד התקנות – 9

יריב לוין: נמנעים – אין

יריב לוין: אני מוסיף את קולו של חבר הכנסת טייב בעד, כך שבסך הכול יש לנו עשרה בעד, אין מתנגדים, אין נמנעים.

יריב לוין: לפיכך אני קובע כי תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 37), התשפ"א–2021 – החלק הנותר, אושרו על ידי מליאת הכנסת.

יריב לוין: אנחנו עוברים להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 31), התשפ"א–2021.

יריב לוין: הצבעה.

יריב לוין: בעד התקנות – 9

יריב לוין: נמנעים – אין

יריב לוין: אני מוסיף את קולו של חבר הכנסת טייב בעד.

יריב לוין: לפיכך, עשרה בעד, אין מתנגדים, אין נמנעים.

יריב לוין: אני קובע כי תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 31), התשפ"א–2021, אושרו על ידי מליאת הכנסת.

יריב לוין: אם כן, חברות וחברי הכנסת, תם סדר-היום.

יריב לוין: הישיבה הבאה תתקיים מחר, יום שלישי, ט"ו באייר התשפ"א, 27 באפריל 2021, בשעה 16:00.

יריב לוין: ישיבה זו נעולה.